**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 του Κ. τ. Β.)**

Στην Αθήνα σήμερα, 17 Σεπτεμβρίου 2024, ημέρα Τρίτη και ώρα 11.10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνεδρίασε η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης, υπό την προεδρία του Προέδρου αυτής, κυρίου Νεοκλή Κρητικού, με θέμα ημερήσιας διάταξης: «Ενημέρωση των μελών της Επιτροπής από τον Διοικητή της Επιθεώρησης Εργασίας, κ. Γεώργιο Τζιλιβάκη, σχετικά με τον ρόλο και το έργο της Ανεξάρτητης Αρχής».

Ο Πρόεδρος της Επιτροπής, αφού διαπίστωσε την ύπαρξη απαρτίας, έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Σαλμάς Μάριος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλλιπος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης Γεώργιος, Τσίμαρης Ιωάννης, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων, Ζερβέας Αλέξανδρος και Χουρδάκης Μιχαήλ.

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κυρίες και κύριοι, καλημέρα σας.

Σας ευχαριστώ πρώτα από όλα για την παρουσία σας, εύχομαι καλή, νέα χρονιά και καλό φθινόπωρο να έχουμε. Είναι μια ακόμα συνεδρίαση της Ειδικής Διαρκούς Επιτροπής για την Παρακολούθηση του Συστημάτος Κοινωνικής Ασφάλισης και το σημερινό μας θέμα είναι η ενημέρωσή μας από τον Διοικητή της Επιθεώρησης Εργασίας για τον ρόλο και το έργο της Ανεξάρτητης Αρχής. Καλωσορίζουμε, λοιπόν, τον Διοικητή, κύριο Γεώργιο Τζιλιβάκη. Σας ευχαριστούμε θερμά για την άμεση αποδοχή της πρόσκλησης.

Καλωσορίζουμε, επίσης, την κυρία Μαγδαληνή Ρούμπου, νομικό η οποία είναι δίπλα στον Διοικητή, καλωσορίζουμε, επίσης, τον κύριο Αναλυτή Μηνά, μέλος του Συμβουλίου της Διοίκησης της Ανεξάρτητης Αρχής και τον κύριο Δαμίγο Ηλία, Διευθυντή του Γραφείου του Διοικητή. Σας ευχαριστούμε για την παρουσία σας όλους και για τη συνεισφορά σας στην Έκθεση, ενώπιόν μας, του έργου της Επιθεώρησης Εργασίας. Πρέπει να πούμε ότι η Επιθεώρηση Εργασίας συστήθηκε με τον ν. 4808/2021 και αποτελεί τον καθολικό διάδοχο του Σώματος Επιθεώρησης Εργασίας.

Ξεκινάμε, λοιπόν, με τον κύριο Τζιλιβάκη, ο οποίος θα παρουσιάσει τη στοχοθεσία, τις αρμοδιότητες και τα πεπραγμένα της Επιθεώρησης Εργασίας.

Ορίστε, κύριε Διοικητά, έχετε τον λόγο.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής της Επιθεώρησης Εργασίας):** Καλημέρα σε όλους. Σας ευχαριστώ πολύ για την πρόσκληση. Είναι χαρά και τιμή για εμάς που είμαστε σήμερα εδώ. Για όσους δεν με γνωρίζουν, επαναλαμβάνω, λέγομαι Γεώργιος Τζιλιβάκης και με έχει τιμήσει η πολιτεία με την επιλογή για τη θέση του Διοικητή της Επιθεώρησης Εργασίας, του πρώτου Διοικητή της Επιθεώρησης ως Ανεξάρτητη Αρχή. Πριν από την Επιθεώρηση Εργασίας, τα τελευταία 31 χρόνια ήμουν στέλεχος σε διευθύνσεις ανθρώπινου δυναμικού του ιδιωτικού τομέα. Θα σας κάνουμε μία σύντομη παρουσίαση σχετικά με το πώς λειτουργεί η Επιθεώρηση Εργασίας ως Ανεξάρτητη Αρχή και τι έχει κάνει τον τελευταίο ενάμιση χρόνο που λειτουργεί ως Ανεξάρτητη Αρχή και μετά είμαστε στη διάθεσή σας για ερωτήσεις.

(*Στο σημείο αυτό γίνεται προβολή διαφανειών)*

Πρώτα από όλα, μέχρι να ετοιμαστούμε, να πω ότι αυτό που βλέπετε είναι το καινούργιο λογότυπο της Επιθεώρησης Εργασίας ως Ανεξάρτητη Αρχή και συμβολίζει τα τρία μέρη: Εργοδότης, εργαζόμενος και Επιθεώρηση Εργασίας. Έχει το σχήμα του παζλ γιατί δείχνει την πολυπλοκότητα αυτής της σχέσης και θα ήθελα να πω ότι αυτό είναι κάτι το οποίο με το ξεκίνημά μας κάναμε διαγωνισμό ανάμεσα στους συναδέλφους, υποβλήθηκαν 30 προτάσεις και το Συμβούλιο Διοίκησης επέλεξε αυτή ως την πιο αντιπροσωπευτική.

 Η Επιθεώρηση Εργασίας ως Ανεξάρτητη Αρχή συστάθηκε τον Ιούνιο του 2021 ως καθολικός διάδοχος του πρώην Σώματος Επιθεώρησης Εργασίας, το γνωστό σε όλους μας ΣΕΠΕ. Ένα χρόνο μετά τον Ιούλιο του 2022 ξεκίνησε η έναρξη της λειτουργίας της Επιθεώρησης με Υπουργική Απόφαση και πολύ σύντομα, σε διάστημα τεσσάρων μηνών, ετοιμάσθηκε ο Οργανισμός με το οργανόγραμμα και τις αρμοδιότητες κάθε υπηρεσίας και από την 1η Φεβρουαρίου του 2023 η Επιθεώρηση Εργασίας λειτουργεί με πλήρη οργανωτική και λειτουργική αυτονομία. Λειτουργεί από μόνη της χωρίς υποστήριξη από άλλο φορέα, όπως ήταν πριν το Υπουργείο Εργασίας.

**Οι στρατηγικοί στόχοι της επιθεώρησης, είναι η προστασία των εργασιακών δικαιωμάτων, άρα, η επιβολή της νομιμότητας στην αγορά εργασίας, το θέμα της υγείας και της ασφάλειας στην εργασία για όλους τους εργαζόμενους και επίσης, η διοικητική και λειτουργική αναβάθμισή της. Η Διοίκηση είναι διφυής, είναι από το Διοικητή και το πενταμελές Συμβούλιο Διοίκησης. Έχουμε δύο γενικές διευθύνσεις και 22 διευθύνσεις σε κεντρικές υπηρεσίες και σε περιφερειακές, 148 τμήματα και δύο γραφεία . Έχουμε παρουσία σε 123 σημεία σε όλη την Ελλάδα.**

**Επίσης, έχουμε δύο πολύ μεγάλα κομμάτια, το ένα κομμάτι είναι οι εργασιακές σχέσεις και το άλλο είναι η ασφάλεια και η υγεία στην εργασία. Άρα, οι επιθεωρητές είναι, είτε επιθεωρητές εργασιακών σχέσεων, είτε επιθεωρητές ασφάλειας και υγείας στην εργασία. Τώρα, θα δείτε και το οργανόγραμμα, είναι το γραφείο του Διοικητή και υπάρχουν μία μεγάλη και μία ακόμα μεγαλύτερη διευθύνσεις. Η μία είναι η Γ.Δ.Ο.Υ., η Γενική Διεύθυνση Οικονομικών και Διοικητικών Υπηρεσιών και Ηλεκτρονικής Διακυβέρνησης και η άλλη είναι η Γενική Διεύθυνση Εποπτείας και Ελέγχων δηλαδή, οτιδήποτε έχει να κάνει με συντονισμό, διενέργεια και απολογισμό ελέγχων. Τα άλλα είναι επιμέρους γραφεία που είναι η Διεύθυνση Εσωτερικού Ελέγχου.**

**Υπάρχει το αυτοτελές τμήμα, για την παρακολούθηση της βίας και παρενόχλησης στην εργασία, το οποίο έχει αρχίσει τα τελευταία χρόνια να κάνει την παρουσία του πολύ αισθητή. Ολοκληρώνεται η επιλογή των δικηγόρων, προκειμένου μέσα στον επόμενο μήνα να λειτουργήσει η νεοσύστατη καινούργια Νομική Υπηρεσία της Επιθεώρησης, και έχουμε και ένα γραφείο τύπου και επικοινωνίας που ουσιαστικά αποτελείται από ένα άτομο και δεν χρειάζονται και άλλοι βέβαια.**

 **Σε περιφερειακό επίπεδο έχουμε σε όλη την Ελλάδα 11 Περιφερειακές Διευθύνσεις εργασιακών σχέσεων, 88 τμήματα σε όλη την Ελλάδα. Έχουμε 5 περιφερειακές διευθύνσεις ασφάλειας και υγείας στην εργασία, έχουμε 42 τμήματα. Με τα στοιχεία του Ιουλίου υπάρχουν 995 οργανικές θέσεις και αυτή τη στιγμή υπηρετούν 760 συνάδελφοι. Εδώ είναι σημαντικό να πούμε δύο πράγματα. Το ένα είναι ότι το 70% των συναδέλφων, είναι Πανεπιστημιακής εκπαίδευσης έχουν τουλάχιστον ένα πανεπιστημιακό πτυχίο και ένα μεταπτυχιακό.**

**Επίσης, να πω και κάτι άλλο. Προσέξτε. Όταν έγινε ο Οργανισμός Επιθεώρησης συνάδελφοι οι οποίοι ήταν στην πρώτη γραμμή ήρθαν για να υπηρετήσουν στις νεοσύστατες κεντρικές υπηρεσίες. Εμείς τι κάναμε; Κάναμε τον Οργανισμό χωρίς να αυξήσουμε τις οργανικές θέσεις, αλλά δεν θέλαμε να δημιουργήσουμε μία υδροκέφαλη Γενική Διεύθυνση Οικονομικών Υπηρεσιών με τις κεντρικές υπηρεσίες. Έτσι λοιπόν, φροντίσαμε ώστε να υπάρχει μια αναλογία περίπου γύρω στο 7-8 προς 1 έτσι ώστε να μην στερήσουμε ανθρώπους από την πρώτη γραμμή, αλλά ταυτόχρονα όμως να γίνει και η σωστή υποστήριξη.**

 Επίσης, ακόμα και οι συνάδελφοι οι οποίοι είναι στις κεντρικές υπηρεσίες, συμμετέχουν στους ελέγχους. Εδώ είναι το οργανόγραμμα, όπου φαίνεται ότι το συμβούλιο διοίκησης και ο διοικητής, οι δύο διευθύνσεις από κάτω, η Γενική Διεύθυνση Εποπτείας και Ελέγχων με τις περιφερειακές διευθύνσεις από κάτω και πιο δίπλα είναι η Γενική Διεύθυνση στην οποία υπάγονται η Οικονομική Διεύθυνση, η Διεύθυνση Ανθρώπινου Δυναμικού και η Ψηφιακή Διακυβέρνηση. Δεξιά όπως βλέπουμε, είναι τα τμήματα τα οποία αναφέρονται κατευθείαν στη θέση του διοικητή. Πιστεύουμε στη διαφάνεια και στη λογοδοσία. Ήδη, για τα δύο πρώτα χρόνια λειτουργίας μας - το 2022 ήταν μισό είναι αλήθεια και το 2023 ήταν ολόκληρο- έχει κατατεθεί ο απολογισμός της επιθεώρησης στη Βουλή.

Κάτι άλλο το οποίο θεωρούμε πως είναι μια πρωτοπορία. Εδώ και ενάμιση χρόνο οι έλεγχοι μας αναρτώνται κάθε μήνα στο site μας. Αυτό θα πει ότι έτσι και μπει κάποιος τώρα που μιλάμε στο site της Επιθεώρησης Εργασίας, θα δει πόσοι έλεγχοι έχουν γίνει σε όλη την Ελλάδα τον Αύγουστο. Θα δει ποιοι από αυτούς είναι στις εργασιακές σχέσεις και ποιοι είναι στην υγεία και ασφάλεια. Θα δει σε κάθε μία περίπτωση πόσες παραβάσεις έχουν διαπιστωθεί και το ύψος των προστίμων που έχουν επιβληθεί. Αν πάει λίγο παρακάτω, θα δει για το διάστημα του οκταμήνου του τρέχοντος έτους. Δηλαδή, Ιανουάριο - Αύγουστο, όλα αυτά τα στοιχεία, όπως σας είπα, θα τα δει σε οκτάμηνη βάση. Αυτό το ξεκινήσαμε από τον Νοέμβριο του 2022, γιατί θεωρούμε ότι ως Ανεξάρτητη Αρχή πρέπει να λειτουργούμε με λογοδοσία και διαφάνεια.

Να σας πω ότι έχουμε διαμορφώσει έτσι το site, ώστε οι βασικές πληροφορίες, εκτός από τα ελληνικά, να παρέχονται σε άλλες έξι ακόμη γλώσσες, πακιστανικά, ουκρανικά, βουλγάρικα, κ.ο.κ.. Να πω ότι για την τρέχουσα χρονιά έχουμε ένα στόχο συνολικά για 67.700 ελέγχους, οι οποίοι έχουν εγκριθεί με Υπουργική Απόφαση.

Οι 40.000 έλεγχοι περίπου έχουν να κάνουν με το κομμάτι των εργασιακών σχέσεων. Έχουμε βάλει σε προτεραιότητα επιχειρήσεις που έχουν σε κλάδους με υψηλό δείκτη παραβατικότητας. Έχουμε επικεντρωθεί σε επιχειρήσεις που δεν έχουν ελεγχθεί καθόλου την τελευταία τριετία. Έχουμε βάλει σαν κριτήριο επίσης τις επιχειρήσεις, οι οποίες έχουν ελεγχθεί την τελευταία τριετία και βρέθηκαν παραβατικές και κάνουμε επανέλεγχο για να δούμε αν υπάρχει συμμόρφωση. Επιχειρήσεις στις οποίες εφαρμόζεται ή θα εφαρμοσθεί το σύστημα ψηφιακής κάρτας. Επιχειρήσεις που απασχολούνται αποσπασμένοι εργαζόμενοι ή πολίτες τρίτων χωρών. Επιχειρήσεις και κλάδους με υψηλή συγκέντρωση ανήλικης εργασίας και κατασκευές και τεχνικά έργα.

Θέλουμε να ξεφύγουμε από την παλιά εικόνα του επιθεωρητή που έπαιρνε παραμάσχαλα το δελτίο ελέγχου και έμπαινε σε όποια επιχείρηση έβρισκε μπροστά του και προσπαθούμε να στήσουμε ένα σύστημα άριστης ανάλυσης, έτσι ώστε οι έλεγχοι να είναι επικεντρωμένοι. Στήσαμε ένα δικό μας σύστημα άριστης ανάλυσης βάζοντας δηλαδή μέσα κάποια από τα στοιχεία αυτά, προκειμένου να μας βγάλει συγκεκριμένα ΑΦΜ να ελέγξουμε. Με το δικό μας «μπακαλίστικο» σύστημα ήδη εκεί που βρίσκαμε παραβατικότητα 25%, όπου το δοκιμάσαμε για μία περίοδο δύο, τρεις μήνες, εκεί διαπιστώθηκε παραβατικότητα 48%, γιατί πηγαίνουμε πιο στοχευμένα.

Είμαστε σε επικοινωνία αυτές τις ημέρες και έχουμε μία συνάντηση την επόμενη εβδομάδα με ένα εκπαιδευτικό ίδρυμα, το Μετσόβιο Πολυτεχνείο, προκειμένου να μας βοηθήσουν και να στήσουν για μας ένα πιο επιστημονικό σύστημα, έτσι ώστε η μεγάλη πλειοψηφία των ελέγχων που θα κάνουμε να είναι επικεντρωμένη. Να είναι εστιασμένη, δηλαδή, εκεί που ξέρουμε πως θα βρούμε παραβατικότητα. Βέβαια και στις καταγγελίες.

 Εδώ είναι οι έλεγχοι που έχουν να κάνουν με την ασφάλεια και υγεία στην εργασία. Επικεντρωνόμαστε σε επιχειρήσεις που υπάρχει μεγάλος κίνδυνος ατυχήματος ή θανατηφόρου, σε τεχνικά έργα, σε βιομηχανία τροφίμων. Εκεί δηλαδή που έχει μεγάλο κίνδυνο για ατυχήματα. Φυσικά και επιχειρήσεις που δεν έχουν ελεγχθεί μέχρι τώρα και επιχειρήσεις που απασχολούν διανομείς με δίκυκλο.

Σας είπα ότι έχουμε έναν στόχο να διεξάγουμε 67.700 ελέγχους για φέτος. Ήδη, με το κλείσιμο του Αυγούστου έχουμε κάνει ήδη 51.000. Έτσι έχουν βρεθεί 11.500 παραβάσεις και έχουν επιβληθεί μέχρι τώρα πρόστιμα 30 εκατομμύριων μέχρι τον Αύγουστο.

Τώρα, ποιες είναι οι προκλήσεις που έχουμε; Διαρκής ποιοτική αναβάθμιση των ελέγχων. Τι σας είπα νωρίτερα; Σας είπα ότι στήνουμε τώρα ένα σύστημα risk analysis για να είναι οι έλεγχοι πιο στοχευμένοι. Αφήνουμε σιγά σιγά πίσω μας το παλιό παραδοσιακό δελτίο ελέγχου και έχουμε ξεκινήσει εδώ και ενάμιση χρόνο και κάνουμε ελέγχους με τάμπλετ, όπου ο επιθεωρητής μπαίνει μέσα στην επιχείρηση, πληκτρολογεί το ΑΦΜ της επιχείρησης και το τάμπλετ αυτό είναι συνδεδεμένο και με το πρόγραμμα «ΕΡΓΑΝΗ» και με το λειτουργικό σύστημα της Επιθεώρησης, οπότε έχει μέσα στοιχεία και βλέπει αν οι εργαζόμενοι που είναι μπροστά είναι αυτοί που είναι δηλωμένο ότι θα δουλέψουν ή όχι. Αυτό είναι ένα πολύ χρήσιμο εργαλείο. Ο στόχος είναι μέχρι το τέλος της επόμενης χρονιάς το 90% των ελέγχων να γίνονται μέσα από το τάμπλετ.

Επίσης, προσπαθούμε να αξιοποιήσουμε καινούργια συστήματα για την τεχνητή νοημοσύνη, όχι μόνο για το κομμάτι των ελέγχων, αλλά και για το κομμάτι της εσωτερικής μας λειτουργίας. Είμαστε τώρα σε επικοινωνία με την Κοινωνία της Πληροφορίας και στήνουμε κάποια συστήματα αυτοματισμών στις κεντρικές υπηρεσίες στην Γ.Δ.Ο.Υ., έτσι ώστε κάποιες εργασίες με το που θα ξεκινήσει το data entry και τα βασικά στοιχεία για μια πρόσληψη, για μία αποχώρηση, για ένα επαγγελματικό ταξίδι, αυτόματα να περνάει και στα αυτόματα συστήματα και θεωρούμε ότι αυτό θα έχει μια πολύ μεγάλη εξοικονόμηση χρόνου. Ήδη το έχουμε ξεκινήσει, είμαστε σε προκαταρκτικό στάδιο και θεωρούμε ότι θα ολοκληρωθεί αυτό μέχρι τέλος της επόμενης χρονιάς. Προσπαθούμε, επίσης, να ενταχθούμε και σε προγράμματα ΕΣΠΑ, έτσι ώστε όλα αυτά να χρηματοδοτηθούν.

Μια μεγάλη εκκρεμότητα, η οποία θεωρούμε ότι έχει προτεραιότητα και πρέπει να γίνει, είναι η απόκτηση ενός καινούργιου ολοκληρωμένου πληροφοριακού συστήματος. Αυτό που έχουμε ήδη είναι παλιό και δυσλειτουργικό. Ξέρετε πριν από 2 χρόνια και κάτι όταν είχα πρωτοέρθει, το πρώτο πράγμα που άκουσα είναι ότι το σύστημα αυτό δεν δουλεύει. Έχουμε ξεκινήσει πάλι με την Κοινωνία της Πληροφορίας κάποιες κινήσεις μέχρι τέλος της χρονιάς, αρχές της επόμενης να προκηρυχθεί ο διαγωνισμός για την αντικατάσταση του.

Φυσικά ένα θέμα είναι η περαιτέρω στελέχωση. Ήδη, έχουν εγκριθεί 70 θέσεις και έχουμε ζητήσει άλλες 60. Η αλήθεια είναι ότι μας κάλεσαν την προηγούμενη εβδομάδα από το Υπουργείο Εσωτερικών και μας είπαν ότι από προηγούμενους διαγωνισμούς, δηλαδή από αυτούς τους 70 που έχουν εγκριθεί μέχρι τέλος της χρονιάς θα έρθουν περίπου 35 επιτυχόντες. Μέσω κινητικότητας πήραμε πριν από λίγους μήνες 12 άτομα και μέσα στη χρονιά αυτή που τρέχει ήδη, ήρθαν άλλοι 12 πάλι μέσω ΑΣΕΠ. Είναι ένας διαρκής αγώνας το θέμα της στελέχωσης. Λόγω της εμπειρίας μου σαν διευθυντής ανθρώπινου δυναμικού τόσα χρόνια – θα σας το μεταφέρω αυτό από την εμπειρία μου- είχε συμβεί το εξής.

Δεν είναι το ότι αντικαθιστάς ανθρώπους που φεύγουν, είναι ότι είναι πολύ σημαντικό οι άνθρωποι αυτοί οι οποίοι θα συνταξιοδοτηθούν έχουν έχουν αποκτήσει όλα αυτά τα χρόνια εμπειρία επί του πεδίου, έχουν αποκτήσει εμπειρία σε δύσκολους ελέγχους, σε διερεύνηση εργατικών ατυχημάτων και όλα αυτά, άρα οι άνθρωποι αυτοί είναι πολύ σημαντικό να μεταλαμπαδεύσουν τη γνώση και την εμπειρία αυτή στους νέους εργαζομένους που θα έρθουν, έτσι ώστε αυτοί να μην ξεκινήσουν από το μηδέν. Άρα, εμείς έχουμε κάνει και μια πρόβλεψη για αυτούς που θα φύγουν την επόμενη τριετία και προσπαθούμε λίγο να καλύψουμε τα κενά και όταν έρχεται ένας νέος εργαζόμενος τον βάζουμε δίπλα σε ένα παλιό για να γίνει αυτό που σας είπα, η μετάδοση της γνώσης.

Στα πλάνα μας είναι η μετεγκατάσταση και συγκέντρωση και των κεντρικών υπηρεσιών σε νέο κτίριο που θα ανταποκρίνεται στον αναβαθμισμένο ρόλο της νέας αρχής. Κάποιες νομοθετικές ρυθμίσεις για τη διευκόλυνση του έργου της Αρχής, την προστασία των επιθεωρητών, κάποιες διευκολύνσεις, έτσι ώστε να μπορούν να ας πούμε - γιατί υπάρχουν κάποια θέματα που τώρα προσπαθούμε να τα λύσουμε- να μπορούν, ας πούμε, όταν κάνουνε έλεγχο οι επιθεωρητές σε κάποια νησιά να μπορούν και να διανυκτερεύσουν κιόλας, γιατί μέχρι στιγμής σε ορισμένα από αυτά δεν γίνεται λόγω της απόστασης, άρα αυτά είναι κάποια θέματα στα οποία τώρα μπαίνουμε στην επίλυσή τους.

 Επίσης, θα ήθελα να προσθέσω ακόμα. Πρώτον, πέρυσι η Επιθεώρηση Εργασίας πραγματοποίησε 73.000 ελέγχους. Αυτό είναι ένα ιστορικό ρεκόρ ελέγχων που δεν είχε γίνει ποτέ μέχρι τώρα και λίγο πολύ είναι με τον ίδιο αριθμό ανθρώπων που υπήρχαν και νωρίτερα, χωρίς να υπάρξει αύξηση του προσωπικού.

 Δεύτερον, επιβάλαμε και ένα ιστορικό ύψος προστίμων. Δεν είμαστε περήφανοι για τα πρόστιμα που βάζουμε. Μακάρι να μην υπήρχε παραβατικότητα, για να μη βάζουμε. Αλλά υπάρχει δυστυχώς εκεί έξω. Και απ’ ότι φαίνεται από τα αποτελέσματα φέτος, από την πορεία των ελέγχων, φέτος θα ξεπεράσουμε και το περσινό ιστορικό ρεκόρ ελέγχων και θα κάνουμε ακόμα περισσότερους. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Πρόεδρε, θα θέλαμε την παρουσία σας, για να μοιραστεί στα μέλη της Επιτροπής, αν δεν έχετε πρόβλημα, για να υπάρχει και στα Πρακτικά. Ευχαριστούμε πολύ.

Τον λόγο έχει η κυρία Μαρία-Νεφέλη Χατζηιωαννίδου.

**ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ:** Καλημέρα και από μένα. Ευχαριστώ, κ. Πρόεδρε. Θα ήθελα και εγώ να σας καλωσορίσω με τη σειρά μου και να σας ευχαριστήσω γι’ αυτή την παρουσίαση. Θα ήθελα και εγώ να σημειώσω κάποια πράγματα που ενδεχομένως είπατε και εσείς, για το πόσο σημαντικό είναι ότι με το νόμο 4808/2021 έχει πραγματοποιηθεί αυτή η ιδιαίτερα σημαντική αναβάθμιση του ρόλου της Επιθεώρησης Εργασίας σε σχέση με το παρελθόν, καθώς η Ν.Δ. έδωσε στην Επιθεώρηση Εργασίας λειτουργική, διοικητική και οικονομική αυτοτέλεια ως ανεξάρτητη διοικητική αρχή.

Θεωρούμε ότι με αυτόν τον τρόπο παρέχεται όντως η απαραίτητη αυτοτέλεια, ώστε η Επιθεώρηση Εργασίας να επιτελεί απρόσκοπτα το έργο της χωρίς καμία έξωθεν παρέμβαση. Και να πούμε ότι μαζί με άλλες παρεμβάσεις όπως η Ψηφιακή Κάρτα Εργασίας, στο πλαίσιο του νέου πληροφοριακού συστήματος ΕΡΓΑΝΗ 2, εγγυάται τον σεβασμό και διευκολύνει αρκετά τις διαδικασίες που ακολουθείτε και εσείς.

Να πούμε ότι όντως υπάρχει κατακόρυφη αύξηση των ελέγχων της ανεξάρτητης αρχής Επιθεώρησης Εργασίας, με στόχο τη διασφάλιση πάντα της υγείας, της ασφάλειας και των εργασιακών δικαιωμάτων των εργαζομένων. Και υπάρχει και ποσοτική αύξηση ελέγχων, αλλά παράλληλα με την ποιοτική αναβάθμιση.

Θα ήθελα να σας θέσω δύο ερωτήματα. Μάς μιλήσατε για τις προκλήσεις που αντιμετωπίζετε ως ανεξάρτητη αρχή, θα ήθελα να σας ρωτήσω ποια για εσάς είναι η βασικότερη πρόκληση που έχετε να αντιμετωπίσετε και αν υπάρχει ένα πλάνο για την αντιμετώπισή της την επόμενη τετραετία.

Και παράλληλα, θα ήθελα να πω ότι, επειδή όντως επισκέφτηκα κι εγώ την ιστοσελίδα σας και είναι πάρα πολύ προσιτή σε οποιονδήποτε ενδιαφέρεται να την επισκεφτεί και η πληροφορία είναι προσβάσιμη, εάν έχετε ένα πλάνο να πλησιάσετε ακόμα περισσότερο τις νεότερες γενιές εργαζομένων κοντά στην Επιθεώρηση Εργασίας. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Και εμείς σας ευχαριστούμε, κυρία Χατζηιωαννίδου. Κύριε Διοικητά, μπορείτε να απαντήσετε συνολικά αν θέλετε για να έχετε μια ολοκληρωμένη απάντηση στο τέλος. Ευχαριστώ.

Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Κι εγώ σας ευχαριστώ γι’ αυτή την πολύ εμπεριστατωμένη ανάλυση που μας κάνατε. Πραγματικά σεβόμαστε το έργο της Επιθεώρησης Εργασίας, που πολύ καλά κάνει και κάνει ενδελεχείς ελέγχους και παντού.

Εγώ όμως θα σας μιλήσω από καρδιάς για το δικό μου επάγγελμα, γιατί πολλοί λένε ότι «τι δουλειά έχουν οι ηθοποιοί στη Βουλή». Η δουλειά που έχουν οι ηθοποιοί στη Βουλή αυτή τη στιγμή θα καταδείξω. Γιατί από κάθε επάγγελμα πρέπει να είμαστε στη Βουλή, για να λέμε τα προβλήματα των επιμέρους επαγγελμάτων.

Το βασικό πρόβλημα σε εμάς είναι ότι - και αυτό το υποστηρίζει και η ΠΛΕΥΣΗ ΕΛΕΥΘΕΡΙΑΣ - για να φτάσει μια καταγγελία σε εσάς, θα πρέπει ένας εργαζόμενος σε αυτό το ευαίσθητο επάγγελμα που κάνουμε να έρθει ο ίδιος να κάνει την καταγγελία ή μέσω του σωματείου του, με αποτέλεσμα όμως να μην βρίσκει δουλειά μετά. Να μην τον παίρνουν οι επιχειρηματίες, να του κάνουν «πόλεμο» και ο άνθρωπος να βρίσκεται σε δυσχερή θέση και πολλές φορές μετά να κλείνει το στόμα του και να λέει «ό,τι και αν συμβαίνει, δεν θα μιλήσω».

Πιστεύουμε ότι θα έπρεπε η Επιθεώρηση Εργασίας, στο δικό μας τουλάχιστον επάγγελμα, να κάνει προληπτικούς ελέγχους με τον εξής τρόπο που θα σας πω, που είναι απλούστατος. Ανεβαίνουν κάθε χρόνο χίλιες περίπου παραστάσεις, παίζονται περίπου 50 σίριαλ, εάν εσείς προστρέξετε σε αυτά και δείτε πότε ήταν η μέρα της πρεμιέρας, πότε «ενσηματοκολλήθηκε» ο ηθοποιός, θα αναρωτηθείτε «μα καλά, αυτός δεν δούλευε πριν, δεν έβαζε ένσημα πριν, δεν έκανε πρόβες».

 Ο ηθοποιός, λοιπόν, σε περιπτώσεις μέχρι πριν από τον κορονοϊό σας το λέω και σας το υπογράφω ότι, ως πρώτη ημέρα εργασίας είχε την πρεμιέρα, λες και ανέβηκε η παράσταση μαγικά, δεν δούλεψε δυο ή τρεις μήνες και σε μερικές περιπτώσεις, σε πολύ ποιοτικά θέατρα και πέντε μήνες και δεν μπήκε ούτε ένα ένσημο.

Δεν έχασε μόνο ο εργαζόμενος, έχασε και το κράτος. Ο εργαζόμενος, δεν πήρε ούτε επίδομα ανεργίας μετά, γιατί έβαζε λιγότερα ένσημα αν κατέβαινε η παράσταση. Διότι, όπως ξέρετε εμείς, κάνουμε έναν τεράστιο αγώνα για Συλλογικές Συμβάσεις και Συλλογικές Συμβάσεις ακόμα δεν υπάρχουν.

Επομένως, και τα ένσημα μας είναι λιγότερα και βάζουν ωρομίσθια με το νόμο που πέρασε από τον «ΣΥΡΙΖΑ», με αποτέλεσμα τα ωρομίσθια να περιμένεις τέσσερις ημέρες, για να θεωρείται ένα ένσημο και αυτό το πράγμα δημιουργεί κάτι χαώδης.

Εάν, λοιπόν, κάνετε ελέγχους από μια εφημερίδα, ποιες παραστάσεις παίχτηκαν και πόσα ένσημα μπήκαν πριν; Τουλάχιστον, ένας μήνας, εμείς, στη Συλλογική Σύμβαση ζητάμε ενάμιση μήνα τουλάχιστον να μπαίνουν οι πρόβες, αλλά σας λέω ότι δεν γίνεται ενάμισης μήνας, πολύ παραπάνω γίνεται.

Έχουμε χάσει, λοιπόν, ως κράτος λεφτά και έχουν χάσει οι άνθρωποι πολλά από τα δικαιώματά τους. Τουλάχιστον, 150 καταγγελίες, έχουν γίνει μέσω του Σ.Ε.Η. στην περίοδο που ήμουν εγώ Πρόεδρος, τώρα είμαι Αντιπρόεδρος και έφτασαν στην Επιθεώρηση Εργασίας και οι περισσότερες δικαιώθηκαν και οικονομικά και ως προς τα ένσημα.

Τώρα έρχεται, λοιπόν, το Ταμείο Αλληλοβοήθειας Σωματείου Ελλήνων Ηθοποιών μετά, να συνδράμει αυτούς που δεν έχουν ούτε να φάνε. Διότι, όταν οι επιχειρηματίες τους έχουν κλέψει τους μισθούς, τα ένσημα τους, καταλαβαίνετε σε τι χάος βρίσκεται το επάγγελμα των ηθοποιών και ζητάμε τη βοήθειά σας πάνω σε αυτό.

Μπορεί να τρομάζουν, οι επιχειρηματίες με αυτά που λέω, αλλά θα πρέπει κάποια στιγμή να αντιμετωπίσουν αυτό το επάγγελμα όπως πρέπει, όπως συνέβαινε πριν από πολλά χρόνια. Δηλαδή, από τα μνημόνια και μετά, εμείς φτάσαμε στο «μη περαιτέρω».

Τώρα, κάτι άλλο που δεν ξέρω αν είναι ακριβώς της Επιθεώρησης Εργασίας; Στο ΦΕΚ του 2005, με αριθμό 1483, καθορίζονται οις ειδικότητες των τεχνικών κινηματογράφου με πάρα πολύ ευκρίνεια.

Στη λίστα, όμως των δικαιούχων του Εποχικού Επιδόματος στη ΔΥΠΑ, αυτές οι λίστες είναι πολύ μικρότερες. Επομένως, οι άνθρωποι, όπως έχουν σκηνοθέτη τον Κωνσταντίνο Μουρατίδη, ο οποίος δούλεψε στις χολιγουντιανές παραγωγές, στη Θεσσαλονίκη και ο οποίος έβαζε ένσημα όχι σκηνοθέτη, αλλά άλλου. Γιατί ξέρετε ότι βάζουν και άλλου είδους τύπου ένσημα, όχι με τον κωδικό του επαγγέλματος που είσαι, άλλα άλλου τύπου.

Πήγε στη ΔΥΠΑ και τον απέρριψαν, δεν πήρε το επίδομα που έπρεπε το εποχικό που είναι και οικογενειάρχης ο άνθρωπος και άλλοι το έπαθαν αυτό, γιατί ακριβώς; Η λίστα της ΔΥΠΑ, δεν είναι η ίδια με τη λίστα του ΦΕΚ. Αυτά ήταν που ήθελα να σας πω, τα πολύ άσχημα.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστώ κ. Μπιμπίλα. Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε. Να καλωσορίσω και εγώ τον Διοικητή της νέας Ανεξάρτητης Αρχής και τους συνεργάτες του. Θα ήθελα, κύριε Διοικητά, επειδή είστε και ο πρώτος που αναλάβατε από τη θέση του Διοικητή να εκπληρώσετε συγκεκριμένες αρμοδιότητες.

Υπάρχει, το νομικό πλαίσιο, ωστόσο εμείς εδώ οι Βουλευτές τον τελευταίο χρόνο πράγματι αναρωτιόμαστε πώς αντιλαμβάνεστε εσείς, γιατί έχουμε δει πώς αντιλαμβάνεται η Κυβέρνηση τις σχέσεις της με αυτή την Ανεξάρτητη Αρχή.

Όποτε, έχει κάποια αποτελέσματα, μας τα παρουσιάζει ως θετικά αποτελέσματα του Υπουργείου Εργασίας, όταν έχουμε προβλήματα με εργατικά δυστυχήματα, με ελέγχους, έλλειψη ελέγχων κλπ. μας λέει, απευθυνθείτε στην Ανεξάρτητη Αρχή.

Θέλω, να δω, πώς εσείς σαν πρώτος Διοικητής αντιλαμβάνεστε αυτή τη σχέση με την εκτελεστική εξουσία, Διοικητής μιας Ανεξάρτητης Αρχής;

Πέρα, από το νομικό πλαίσιο, το οποίο γνωρίζουμε. Είναι γεγονός ότι το 2023, καταγράψαμε έναν μεγάλο αριθμό εργατικών δυστυχημάτων.

 Αν προστεθούν και τα δυστυχήματα τα εργατικά, στη ναυσιπλοΐα, στον αγροτικό τομέα, έγινε μια καταγραφή και περίπου 183 συνάνθρωποί μας έφυγαν από τη ζωή το 2023. Μεγάλο νούμερο. Πως σκέφτεστε να αντιμετωπίσετε αυτό το μεγάλο ζήτημα; Γιατί βλέπω, ότι έχουμε μόνο 42 ή 44 είπατε τμήματα υγείας και ασφάλειας για την εργασία και φαίνεται ότι υπάρχει ένα έλλειμμα εκεί, κυρίως στη πρόληψη. Δεν είναι το θέμα να πάμε να καταγράψουμε μετά τους λόγους που έγινε το δυστύχημα, το ζήτημα είναι να προλάβουμε το δυστύχημα.

 Μας ανησυχεί πάρα πολύ και αυτό το έλλειμμα σε σχέση με τις οργανικές θέσεις των υπηρετούντων. Είναι γύρω στο 25% περίπου, αν θυμάμαι καλά, περίπου. Τι προτίθεστε να κάνετε ως Ανεξάρτητη Αρχή και πως πρέπει να αναδείξετε το θέμα και στην εκτελεστική εξουσία και ασφαλώς εδώ στη Βουλή, προκειμένου να καλυφθούν αυτές οι θέσεις και να προχωρήσετε με μία λειτουργία, που τουλάχιστον στην υγεία και στην ασφάλεια, που βλέπω και εντοπίζω μεγάλο πρόβλημα, να καλυφθούν αυτά τα κενά, για να αντιμετωπίσουμε προληπτικά και τα προβλήματα που έχουμε;

 Δεν είναι μόνο τα εργατικά δυστυχήματα, γνωρίζετε πολύ καλύτερα από μένα, ότι έχουμε και σοβαρά εργατικά ατυχήματα, πολύ περισσότερα καταγράφηκαν το 2023 από κάθε άλλη χρονιά. Και βέβαια, έχει να κάνει και με την ένταση της απασχόλησης, με τη θέση της θεσμοθέτησης και του 13ωρου, να μπορεί κάποιος εργαζόμενος, μπροστά στην ανάγκη που έχει να αυξήσει τις αποδοχές του, να απασχολείται ένα οκτάωρο σε έναν εργοδότη, ένα πεντάωρο στον άλλον και βλέπουμε, ότι πολλά από τα εργατικά ατυχήματα αυτά συμβαίνουν στο τέλος κυρίως της βάρδιας απασχόλησης του θύματος.

 Ένα άλλο θέμα που θέλω να δούμε και θέλω να μας πείτε αν έχετε κάποιες σκέψεις, εγώ απασχολήθηκα ως ελεύθερος επαγγελματίας, Δικηγόρος, Εργατολόγος, 25 ολόκληρα χρόνια, κυρίως στην περιφέρεια, έχοντας πολλές υποθέσεις, κυρίως στη Δυτική Ελλάδα σε όλους τους νομούς, αυτό που διαπίστωσα είναι, ότι υπάρχει ένα μεγάλο πρόβλημα με τον έλεγχο των ελεγκτών. Οι κοινωνίες είναι πολύ μικρές, οι τοπικές κοινωνίες. Σκεφτείτε, αν ανατρέξετε και τα προηγούμενα χρόνια, αλλά ακόμη και τώρα, στους υπαλλήλους που υπηρετούν στα τμήματα εργασιακών σχέσεων κυρίως, πάρα πολλοί από αυτούς είναι αιρετά στελέχη της Αυτοδιοίκησης, με ότι συνεπάγεται αυτό σε μικρούς νομούς με μικρές επιχειρήσεις.

 Δεν σας κρύβω, ότι είτε δραστηριοποιούμουν στη Λακωνία, είτε στη Μεσσηνία, είτε στην Αρκαδία, είτε στην Αργολίδα, όταν προετοιμάζαμε έναν έλεγχο της Επιθεώρησης, την άλλη ημέρα η επιχείρηση γνώριζε τα πάντα. Τα γνώριζε μέσα από το προσωπικό τουΣΕΠΕ. Αυτό είναι πρόβλημα και πρέπει να δούμε πώς μια καταγγελία, ενδεχομένως με ηλεκτρονικό τρόπο, κεντρικά, να ανακοινώνεται προτού ανακοινωθεί σε περιφερειακό τοπικό επίπεδο και την άλλη μέρα βρίσκει τους κακοπροαίρετους. Γιατί δεν συμβαίνει με όλους τους εργοδότες, αλίμονο, εμείς εδώ και η υπηρεσία οφείλει να τρέξει να παρακολουθήσει τους κακοπροαίρετους εργοδότες. Δεν αναφέρομαι σε όλους τους εργοδότες. Πώς θα αντιμετωπίσουμε αυτό το μεγάλο ζήτημα στις μικρές τοπικές κοινωνίες.

 Στην Αττική μπορεί να μην συμβαίνει αυτό, αλλά εγώ το αντιμετωπίζω στην επαρχία, ακόμη και με μεγάλες ξενοδοχειακές μονάδες. Γιατί μπορώ να πω, είναι μεγαλύτερο το πρόβλημα το καλοκαίρι, γιατί και με το προσωπικό που έχει και η υπηρεσία, δεν προλαβαίνει να κάνει τους απαραίτητους ελέγχους, στο χώρο της εστίασης, του τουρισμού, επισιτισμού. Το πρόβλημα είναι πάρα πολύ μεγάλο, αλλά εστιάζω σε μία διάσταση που έχει αυτό το πρόβλημα, ότι πρέπει να υπάρχουν στεγανά σε κάθε έλεγχο για να μη συμβαίνει αυτό που όλοι ζούμε, όσοι έχουμε ασχοληθεί με τα θέματα αυτά, τα εργατικά, τους ελέγχους, ότι συνέβαινε χρόνια, δεν λέω ότι προέκυψε το πρόβλημα τώρα την τελευταία χρονιά, αλίμονο.

 Με αυτές τις λίγες σκέψεις, κύριε Διοικητά να ευχηθώ καλή δουλειά να έχετε, να εντείνετε την προσπάθειά σας και να αναδείξετε και προς την εκτελεστική εξουσία το πρόβλημα της έλλειψης προσωπικού. Πρέπει οι έλεγχοι να γίνουν περισσότεροι και ποιοτικότεροι ασφαλώς και συμφωνώ με την διάσταση που το προσεγγίζετε και ως ανεξάρτητη αρχή, ότι πρέπει να είναι ποιοτικοί και στοχευμένοι οι έλεγχοι που γίνονται, όχι όπως γινόταν κάποτε με ένα φάκελο παραμάσχαλα έβγαινε ένα συνεργείο και δουλειά δεν γινόταν επί της ουσίας, γιατί η αγορά εργασίας είναι πολύ δύσκολη αυτή την περίοδο, κυρίως και μετά τα χρόνια των μνημονίων, ο κάθε εργαζόμενος είναι πιο ευάλωτος σ’ έναν κακόπιστο, κακοπροαίρετο εργοδότη.

 Γνωρίζετε ότι επιμένω πως στις τοπικές κοινωνίες, σε μικρές διοικητικές περιφέρειες σε ένα νομό, πολύ εύκολα μπορεί να στιγματιστεί ένας εργαζόμενος, αν προβεί σε μία καταγγελία. Συνεπώς, πρέπει ως πολιτεία να δούμε όλα αυτά τα θέματα και να δούμε πώς θα διασφαλίσουμε το αδύνατο Μέρος μιας σχέσης συμβατικής, όπως είναι αυτή στις εργασιακές σχέσεις, που δεν είναι άλλος παρά ο εργαζόμενος. Σας ευχαριστώ.

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Μουλκιώτης.

 **ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, ξέρετε ότι το ΠΑΣΟΚ είχε πάρει θέση εξ αρχής κατά της θεσμοθέτησης της Ανεξάρτητης Αρχής και είχε πει μάλιστα γιατί ήταν κατά της απόσχισης από το Υπουργείο Εργασίας, που είχε μια συγκεκριμένη σχέση και θέση, όπως εξάλλου προβλέπεται και από την 81 Διεθνή Σύμβαση Εργασίας, η οποία δυστυχώς δεν υπολογίστηκε από την πλειοψηφία.

 Κύριε Διοικητά, στις 14 Μαρτίου 2024 είχα καταθέσει με συναδέλφους του ΠΑΣΟΚ μια ερώτηση που αφορά στους ελέγχους της Ανεξάρτητης Αρχής στο Μητροπολιτικό Πάρκο Ελληνικού, με 5 πολύ συγκεκριμένα ερωτήματα. Η απάντηση που μου διαβιβάστηκε από το Υπουργείο Εργασίας, η οποία έφερε τη δική σας υπογραφή, αναφέρεται σε όλα τα άλλα, εκτός από τα ερωτήματα που έθεσα.

 Η απάντησή σας αναφέρεται στο ποια εργοτάξια είναι στο Ελληνικό. Δεν το ρώτησα αυτό, ούτε με ενδιέφερε. Η πρώτη σελίδα είναι αυτό, τα εργοτάξια του Ελληνικού.

 Η δεύτερη σελίδα αναφέρεται στο ποιο είναι το αντικείμενο ελέγχου, σύμφωνα με το νόμο. Ούτε αυτό το ρώτησα, δεν με ενδιέφερε.

 Είναι τέσσερις σειρές, οι οποίες αναφέρονται σε ελέγχους εφάπαξ που έχουν γίνει και ποια έχουν αναγγελθεί.

 Οι ερωτήσεις ήταν συγκεκριμένες και θα μου επιτρέψετε να σας αναφέρω τις ερωτήσεις, απλώς για να δείτε τη διάσταση της απάντησής σας σε αυτές τις ερωτήσεις.

 Εγώ και οι συνάδελφοί μου, όχι απλώς ρωτούσαμε, αλλά ζητούσαμε να κατατεθούν και έγγραφα. Έγγραφα στη Βουλή ουδέποτε κατατέθηκαν.

 Θα ήθελα να πω ότι ζητήσαμε να ενημερωθούμε σε διάρκεια χρόνου από την αρχή λειτουργίας του πάρκου, πόσοι έλεγχοι γίνονταν κατ’ έτος και πού συγκεκριμένα. Πόσοι ελεγκτές ήταν στο θέμα της υγείας και ασφάλειας, όχι εργασιακών σχέσεων, κατ’ έτος και τι αποτελέσματα είχαμε, αν υπήρχαν πρόστιμα κ.λπ..

 Αυτά, λοιπόν, δεν απαντήθηκαν και επειδή δεν απαντήθηκαν επανήλθαμε με ερώτηση, αυτό ήταν επί εποχής Χατζηδάκη, στην οποία επισημάναμε τι λέει ο Κανονισμός της Βουλής, όταν ασκούμε Κοινοβουλευτικό Έλεγχο, γιατί πιστεύουμε ότι ο Κοινοβουλευτικός Έλεγχος είναι το μείζον.

 Επανήλθαμε με ερώτηση, λοιπόν, στις 22.4.2024 με τα ίδια ερωτήματα, αναπάντητη. Επανήλθαμε με ίδια ερώτηση στις 28.6.2024, αναπάντητη. Επανήλθαμε πάλι με ερώτηση και αίτηση κατάθεσης εγγράφων στις 22.7.2024, αναπάντητη.

 Ερωτώ ευθέως, γιατί δεν απαντάτε στη Βουλή, κύριε Διοικητά;

 Δική σας πρωτοβουλία είναι η μη απάντηση; Το Υπουργείου Εργασίας αγνοεί τον Κοινοβουλευτικό Έλεγχο και δεν σας έστειλε την ερώτηση, προκειμένου να απαντήσετε ή σας είπε μην απαντάτε, αφήστε το όπως είναι;

 Είναι τρία ερωτήματα και παρακαλώ με ειλικρίνεια να απαντήσετε, διότι η Βουλή αντιμετωπίζεται με τρόπο σκαιότατο αυτή τη στιγμή. Καταθέτω στα πρακτικά αυτά για να αντιληφθεί το Σώμα πώς κινούμαστε.

 *(Στο σημείο αυτό κατατίθενται έγγραφα, τα οποία επισυνάπτονται στο τέλος των πρακτικών)*

 Πέραν τούτου, θα ήθελα να σας πω σε σχέση με κάτι που αφορά τυπικά δύο γραφεία Επιθεώρησης Εργασίας και στη συνέχεια κάποια ερωτήματα γενικής φύσης. Επί τη ευκαιρία αυτή εγώ εκφράζω την απορία, όπως ο συνάδελφός μου είπε ότι έχει ασχοληθεί με το Εργατικό Δίκαιο 25 χρόνια, εγώ έχω περάσει τα 35, αλλά δεν έχει σχέση αυτό, όμως, μαχόμενα, όχι γραφείο και έχω αντιμετωπίσει χίλιες δύο περιπτώσεις κατά το παρελθόν, ακόμα και τώρα. Το ερώτημά μου, λοιπόν, είναι το εξής.

 Υπάρχει το Τμήμα Ελέγχου Υγείας και Ασφάλειας Βοιωτίας – Φωκίδας, δύο νομοί, δύο άτομα προσωπικό χωρίς γραμματεία. Για να γίνει έλεγχος χρειάζονται δύο Επιθεωρητές. Γιατρός Εργασίας δεν υπάρχει. Αν πάνε αυτοί οι δύο να κάνουν έλεγχο, το γραφείο είναι κλειστό; Είναι κλειστό. Πώς, λοιπόν, εξυπηρετείται ο πολίτης; Έχει ζητηθεί επανειλημμένως από τα Εργατικά Κέντρα να γίνει στελέχωση. Καμία απάντηση. Αυτό το λέω για το θέμα της υγείας και ασφάλειας, για τον έλεγχο για τις εργασιακές σχέσεις, τις Επιτροπές.

 Βοιωτία και Εύβοια έχουν κοινή Προϊσταμένη και όταν λέμε Βοιωτία μιλάμε για τη μεγαλύτερη βιομηχανική ζώνη της Ελλάδας και έχουν κοινή Προϊσταμένη. Έχετε την αίσθηση ότι μπορεί να γίνει σωστή δουλειά έτσι; Το έχετε δει από πότε και πώς το αντιμετωπίζετε με αυτόν τον τρόπο, με την έννοια της υποστελέχωσης αναφέρομαι. Θέλω να πω ότι υπάρχουν μείζονα ζητήματα τα οποία μένουν ανέλεγκτα ή δεν υπάρχουν απαντήσεις.

 **ΓΕΩΡΓΙΟΣ ΤΣΙΛΙΒΑΚΗΣ (Διοικητής Επιθεώρησης Εργασίας)**: Υπάρχουν και είναι σαφείς.

 **ΓΕΩΡΓΙΟΣ ΜΟΥΛΚΙΩΤΗΣ**: Δεν είναι θέμα. Μακάρι να τα πείτε για να καταχωρηθούν στα πρακτικά τα ερωτήματά μου και να έχουμε και απαντήσεις σε σχέση με τα ζητήματα όλα, κύριε Διοικητά. Εγώ για αυτό σας είπα και τα καταθέτω στα πρακτικά και το πρώτο θέμα και το δεύτερο. Τώρα θα μου πείτε και το εξής. Δεν ξέρω πόσα Σωματεία έχετε καλέσει στο γραφείο σας για να κάνετε συζήτηση σε σχέση με τα θέματα των ελέγχων. Δεν ξέρω πόσα, όμως θα πω κάτι το οποίο είχε αναφερθεί με το περίφημα Σωματείο της ΕΑΒ. Το Σωματείο της ΕΑΒ το καλέσετε σε συζήτηση για να τους συστήσετε ότι με τα θέματα τα οποία αφορούν στην νομοθεσία σε σχέση με τα οικονομικά ζητήματα δεν θα ασχολείται η Επιθεώρηση Εργασίας και συστήσατε μάλιστα ότι θα πάνε όλα στο Γενικό Λογιστήριο του Κράτους.

Η ΕΑΒ έχει εργαζόμενους με παροχή εργασίας εξαρτημένης Αορίστου Χρόνου. Ασχέτως ποιο καθεστώς υπάρχει, γιατί το κάνατε αυτό και βάσει ποιας νομοθεσίας οι υπηρεσίες σας - όχι εσείς – η Προϊσταμένη Ανατολικής Αττικής έστειλε ένα έγγραφο και λέει ότι δεν θα σταματήσετε εκεί, θα πάτε να κάνετε τα εργασιακά οικονομικά θέματα αλλού. Υπάρχει διάταξη νόμου η οποία επιβάλλει τούτο ή είναι μια ερμηνεία την οποία έκανε η Προϊσταμένη ή είχε μια εντολή συγκεκριμένη; Αυτό είναι ένα ερώτημα το οποίο παρακαλώ πολύ θα θέλαμε να απαντηθεί.

 Είπατε για πάρα πολλούς ελέγχους. Εγώ συμφωνώ, αυτά που φαίνονται. Αυτοί οι έλεγχοι δεν μας είπατε όμως πόσοι έχουν διενεργηθεί επί του πεδίου και πόσοι έχουν δημιουργηθεί από το Σύστημα «ΕΡΓΑΝΗ» με τον ηλεκτρονικό υπολογιστή εξ αποστάσεως; Προχθές είχα μία μαρτυρία, κύριε Πρόεδρε. Ήρθε φύλακας - security και μου λέει «Γιώργο χτυπάω κάρτα από το σπίτι μου, ωράριο 6 - 10 και εργάζομαι νύχτα 10 - 6». Λέω, γίνεται έλεγχος και μου απαντάει «ποτέ και όχι μόνο σε εμάς, αλλά και σε άλλους» και δεν αναφέρομαι για το νομό Βοιωτίας για να είμαι ξεκάθαρος.

Ερωτώ, λοιπόν, στο πεδίο πόσοι έλεγχοι από αυτούς που λέτε ότι είναι ρεκόρ έχουν λάβει χώρα, αν μπορείτε να μας απαντήσετε και πόσοι είναι μέσω του συστήματος, για να αντιληφθούμε πώς κινείται η όλη διαδικασία.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας)**: Ενδεικτικά να σας πω ότι το 95% είναι επί του πεδίου.

 **ΓΕΩΡΓΙΟΣ ΜΟΥΛΚΙΩΤΗΣ**: Μακάρι να μας τα πείτε αυτά για να ξέρουμε πώς γίνονται οι έλεγχοι και πώς συμπτωματικά υπάρχουν τόσα παράπονα. Να σας πω και κάτι ακόμα. Επισκέπτονται Επιθεωρήσεις Εργασίας και δεν βρίσκουν άτομα, γιατί είναι κλειστά τα γραφεία. Είναι πολλά τα θέματα τα οποία αντιμετωπίζει ο εργαζόμενος σήμερα, δεν είναι αυτά τα οποία φαίνονται επιφανειακά.

Καταλαβαίνω πολλά, γι’ αυτό είπα ότι η Ανεξάρτητη Αρχή, εμείς σαν ΠΑΣΟΚ το είπαμε ότι είναι μία «ιμιτασιόν» διαδικασία. Δεν αφορά στα πρόσωπα που αντιλαμβάνεστε, αλίμονο, αλλά είναι μια διαδικασία η οποία και παραβιάζει τη διεθνή σύμβαση εργασίας, αλλά και βγάζει τον κοινωνικό ρόλο της επιθεώρησης που ήταν μέσα στο Υπουργείο να ενταχθεί, για να έχει την ευθύνη το Υπουργείο. Όχι το Υπουργείο να πετάξει το μπαλάκι στην Ανεξάρτητη Αρχή και να αρχίσουμε τα 10ωρα, τη συνδικαλιστή δράση κλπ., που χαντάκωσε τους εργαζόμενους.

Το λέω έτσι, χαντάκωσε, γιατί τι έγινε, έγινε κάτι άλλο; Τους βλέπετε, έχετε συζητήσει και στον ιδιωτικό τομέα. Τα ξέρετε πιο καλά από εμάς, αλλά τι κάνει. Απεκδύεται της ευθύνης το Υπουργείου Εργασίας και ακούς τον Υπουργό και λέει «δεν τα ξέρουμε εμείς, η Ανεξάρτητη Αρχή». Αλήθεια; Αυτό είναι το μείζον; Θα δούμε και τι θα πει και ο ILO τώρα, γιατί ο ILO έχει βάλει ζητήματα και τα ξέρετε. Να δούμε τι θα πει και ο ILO σε σχέση και με τη διεθνή σύμβαση εργασίας.

Επίσης, λέτε - επιγραμματικά τα ζητάω αυτά- για τα πρόστιμα. Εγώ ακούω αυτά τα πρόστιμα. Πως έχουν βεβαιωθεί στην αρμόδια ΔΟΥ κύριε Διοικητά; Τα πρόστιμα τα οποία επιβάλλονται, σε ποιες επιχειρήσεις ζητείται το πρόστιμο που είναι παραβατική η επιχείρηση; Μπορούμε να ξέρουμε το μέγεθος των επιχειρήσεων; Δηλαδή μεγάλες, πάνω από 100, ενδεικτικά το λέω. Πόσοι είναι και που έχουν επιβληθεί, για να μπορούμε να καταλάβουμε πόσοι είμαστε. Αλλά αξίζει να τελειώσουμε και με αυτό το πλαίσιο, πόσα πρόστιμα έχουν καταλογιστεί στη ΔΟΥ, τα οποία αναμένεται να εισπραχθούν. Γιατί το να λέμε πρόστιμο κάποιο ποσό εκατομμυρίων δεν λέει τίποτα. Το μείζον είναι πώς κινείται το όλο σύστημα.

Και βεβαίως δεν έφτανε μόνο αυτό, κύριε Διοικητά, έρχεται το Υπουργείο, επί άλλης διοίκησης και αναφέρομαι στον κύριο Άδωνι Γεωργιάδη, με τροπολογία στη Βουλή και τι είπε τότε. Με το άρθρο 24 του νόμου 5053 που προστέθηκε σε διάταξη συγκεκριμένη λέει «ο έλεγχος εφαρμογής των διατάξεων εργατικής νομοθεσίας όπως αυτές ερμηνεύονται από τις εγκυκλίους των κατά περίπτωση αρμοδίων οργάνων είναι υποχρεωμένη η Ανεξάρτητη Αρχή να τηρεί». Και ρωτάω, τι σόι Ανεξάρτητη Αρχή είμαστε; Υπάρχει αντίφαση σε αυτό ή δεν υπάρχει; Δεν σέβεται τη λειτουργική αυτονομία και τον όρκο των επιθεωρητών;

Οι επιθεωρητές είναι ήρωες, ουσιαστικά, σήμερα. Δεν σέβεται την αυτονομία και πως το ανέχθηκε αυτό η Ανεξάρτητη Αρχή; Δηλαδή, να του υπαγορεύει το Υπουργείο τι; Να εφαρμόσει τον νόμο; Προφανώς, ο νόμος δεν μπορεί να πει κάποιος ότι δεν εφαρμόζεται. Όμως, τι να εφαρμόσει, τις εγκυκλίους του Υπουργείου; Οι εγκύκλιοι είναι νόμοι, να το καταλάβουμε. Και αν υπάρχει μια διασταλτική ή μια συστατική ερμηνεία, ενδεχομένως, τι λέει θα Ανεξάρτητη Αρχή, σώνει και καλά να εφαρμόσει αυτή την ερμηνεία την οποία κάνει ο οιοσδήποτε υπηρεσιακός παράγοντας, κατόπιν εντολής βεβαίως του Υπουργείου; Γιατί όταν το Υπουργείο τρέχει να δώσει αυτή τη διάταξη αμέσως, πέστε μου τι γίνεται.

Να σας θυμίσω τι είπε ο Γεωργιάδης στη Βουλή γι’ αυτό το θέμα; Ακούστε κύριοι συνάδελφοι. Κύριε Πρόεδρε με συγχωρείται, αλλά πρέπει κάποια πράγματα είναι ιδιαίτερα σοβαρά, αξίζει να τα αναφέρουμε σήμερα εδώ. Τι προέκυψε από τη θεσμοθέτηση της Ανεξάρτητης Αρχής και μετά; Άδωνις Γεωργιάδης. Προέκυψαν περιπτώσεις που το Υπουργείο Εργασίας έβαζε μια εγκύκλιο ως προς την ερμηνεία ενός νόμου, εγκύκλιος ερμηνεία νόμου και οι ελεγκτές της επιθεώρησης ερμήνευαν την εγκύκλιο με το δικό τους τρόπο.

Είναι, δυνατόν, κύριοι συνάδελφοι, μία επιχείρηση να ευδοκιμήσει στην Ελλάδα αν το Υπουργείο τους λέει είναι νόμιμο να το κάνετε έτσι και η Επιθεώρηση Εργασίας του λέει όχι, εγώ θεωρώ ότι είναι παράνομο αυτό που μας λέει το Υπουργείο. Σημείωση. Αναφέρεται για την επιχείρηση, δεν αναφέρεται στον εργαζόμενο. Ο κύριος Υπουργός αναφέρει για την επιχείρηση. Και απορώ εγώ, για εσάς ευθέως το λέω, πως το αποδεχθήκατε αυτό. Είναι προσβλητικό, κατά την ταπεινή μου άποψη, για μία Ανεξάρτητη Αρχή, εφόσον θέλει να λέγεται Ανεξάρτητη Αρχή.

Και λέει ο Γεωργιάδης, «γίνεται κράτος έτσι;». Τι λέμε λοιπόν εμείς. Η νομοθετική πρωτοβουλία είναι στην κυβέρνηση, στη Βουλή, στο κράτος. Η ελεγκτική πρωτοβουλία είναι στην επιθεώρηση. Εμείς θα θέτουμε τους κανόνες του τι είναι νόμιμο και τι είναι παράνομο και η επιθεώρηση θα ελέγχει αν αυτό τηρείται ή όχι. Αυτοί είναι οι ρόλοι. Δεν είπα εγώ για διάταξη νόμου που ψηφίζεται στην Βουλή. Εγώ λέω για τις εγκυκλίους. Αλήθεια, οι εγκύκλιοι είναι νόμοι και πρέπει να γίνει έτσι;

Για να υπενθυμίσω, δηλαδή, γιατί και την προηγούμενη την περίοδο 2015 – 2019, που υπήρχαν διάφορες εγκύκλιοι από την τότε κυβέρνηση, η κυβέρνηση της Νέας Δημοκρατίας, κύριε Πρόεδρε, εξανίστατο. Που είχε ακουστεί, έλεγαν, να πουν με εγκύκλιο να γκρεμίζονται πράγματα. Είναι νόμος η εγκύκλιος; Θα θυμάστε και στην Επιτροπή μας και ο κ. Τσακλόγλου το είχε πει και κάποιοι άλλοι υπουργοί το είχαν πει.

Αυτό τι σημαίνει; Μόνο η πλειοψηφία η κυβερνητική το ψήφισε. Μπορούσε να το ανεχτεί αυτό κάποιος, ένας κοινός νους, σε σχέση με τη διαδικασία αυτή; Και ένας πρωτοετής φοιτητής της νομικής σχολής ακόμα, αυτό δε θα το δέχονταν.

Κάποια ερωτήματα πιο συγκεκριμένα, επειδή ειπώθηκαν πολλά για τους ελέγχους, έχετε τη δυνατότητα να μας πείτε σήμερα, κύριε διοικητά, για την τήρηση της 11ωρης ημερήσιας απασχόλησης; Πόσοι έλεγχοι έχουν γίνει το 2022 και πόσοι έγιναν το 2023; Επίσης, για την τήρηση των 48 ωρών εβδομαδιαίας απασχόλησης, κατά μέσον όρο, ανά περίοδο τεσσάρων μηνών, έχετε κάνει ελέγχους; Βάζω την περίοδο αυτή για να δούμε πως είμαστε το τετράμηνο. Έχετε κάνει ελέγχους τουλάχιστον τα έτη 2022, 2023 και 2024;

Επειδή άκουσα για πάρα πολλούς ελέγχους. Αλήθεια, μειώθηκε η αδήλωτη ή η υποδηλωμένη εργασία με αυτούς τους ελέγχους ή έχουμε ρεκόρ αύξησης της αδήλωτης και υποδηλωμένης εργασίας; Πώς ερμηνεύετε εσείς αυτό, ως Επιθεώρηση Εργασίας;

Πέραν τούτου, είπατε για το περιφερειακό σύστημα, ότι θα πρέπει να ασχοληθείτε περισσότερο σοβαρά. Δε διαφωνούμε σε αυτό, σίγουρα δε διαφωνούμε. Για το θέμα των ελέγχων, θέλω να πω το εξής. Στην Έκθεση Απολογισμού, την οποία διάβασα, του έτους 2023, οι εργατικές διαφορές μειώθηκαν από 9.956 το 2022, σε 7.256 το 2023. Πού το αποδίδετε αυτό εσείς;

Συμμορφώθηκαν, άραγε, οι εργοδότες στην εργατική νομοθεσία, το οποίο μήπως είναι αντιφατικό σε σχέση με το ύψος των προστίμων, που σημειώσατε ιστορικό ρεκόρ; Δε μπορούν να συμβαίνουν και τα δύο. Εγώ δεν το καταλαβαίνω. Αν δεν έχουμε παραβάσεις δεν έχουμε πρόστιμα. Όταν μειώνονται οι έλεγχοι και μάλιστα όχι σε ένα νούμερο μικρό, χιλιάδων όχι εκατοντάδων, πώς βλέπετε εσείς και λέτε και πώς κρίνετε, να έχει λάβει χώρα αυτή τη μείωση και πώς έχει γίνει αυτό;

Σε σχέση και με τα εσωτερικά σας, επειδή βλέπουμε και είδαμε και τις κινητοποιήσεις των σωματείων που γίνονται, ένα ιδιαίτερο ζήτημα, αναφερθήκατε και στις θέσεις τις οποίες έχετε ανάγκη σαν υπηρεσία. Για τις θέσεις που καλύπτονται υπάρχει μια αξιοκρατική διαδικασία ή είναι διορισμός, ας πούμε; Πως γίνεται η τοποθέτηση των εργαζομένων σε διάφορες θέσεις, με τι κριτήρια; Οι θέσεις ευθύνης, δηλαδή, πώς αναλαμβάνονται; Γιατί θέση ευθύνης με προκηρύξεις ή με κάποια άλλη διαδικασία δε φαίνεται να υπάρχει. Βλέπουμε ότι και τα σωματεία έχουν ιδιαίτερα παράπονα και βάζουν ιδιαίτερα ζητήματα σε σχέση με αυτό το θέμα.

Είναι πολλά τα ζητήματα και ίσως να ζητήσουμε, πραγματικά, να επανέλθουν και σε σύντομο διάστημα, για να μπορέσουμε κάποια πράγματα να τα βάλουμε σε μια σειρά. Θέλω να σας δώσω και να καταθέσω επίσης τα πρακτικά, από τον ημερήσιο τύπο, γιατί δεν είδα διάψευση και έχω ανησυχήσει, ειλικρινά το λέω, σε σχέση με ένα δημοσίευμα που λέει για απουσία στοιχείων για τα εργατικά ατυχήματα και ότι η Ελλάδα είναι η μοναδική χώρα που δεν αναφέρει στην Eurostat ούτε μία επαγγελματική ασθένεια. Το καταθέτω και αυτό στα πρακτικά.

Γιατί η Ελλάδα, κύριε διοικητά, δεν αναφέρει στην Eurostat επαγγελματικές ασθένειες; Ποιος είναι ο λόγος που αποφεύγει να αναφέρεται στις επαγγελματικές ασθένειες; Σήμερα είναι μια διαδικασία, μια ευκαιρία να πούμε κάποια πράγματα, γιατί δε μπορούμε να τα πούμε. Εγώ αισθάνομαι άσχημα όταν δεν μου απαντάει το Υπουργείο στον Κοινοβουλευτικό Έλεγχο. Δε θα τα έλεγα όλα αυτά εδώ σήμερα. Είναι κι άλλα που δεν μου έχει απαντήσει το Υπουργείο αλλά δε θέλω να τα πω σήμερα εδώ. Δεν υπάρχει λόγος, να πούμε τα πιο επίκαιρα, να έχουμε κάποιες απαντήσεις και στην πορεία να τα δούμε. Να ξέρουμε τι μας γίνεται σε αυτό το επίπεδο.

Κύριε Πρόεδρε, λειτουργούσε ένα Συμβούλιο Κοινωνικού Ελέγχου Επιθεώρησης Εργασίας. Αυτό το συμβούλιο δε λειτουργεί σήμερα και δεν ξέρουμε γιατί δε λειτουργεί. Το οποίο συμβούλιο, προσέξετε, πριν ψηφιστεί ο νόμος που ανεξαρτητοποιήθηκε η Επιθεώρηση Εργασίας, ένα μήνα πριν υπάρξει η κατάθεση του νομοσχεδίου στη Βουλή λειτουργούσε και δεν υπήρξε καμία κουβέντα σε αυτό το συμβούλιο. Που είναι όλοι οι κοινωνικοί εταίροι και ξαφνικά έγινε αυτό το οποίο έγινε.

  Θα μας πείτε για την διπλή τεχνική βοήθεια της Διεθνούς Οργάνωσης Εργασίας που αφορούσε και στην αδήλωτη εργασία και για μέσα στο Υπουργείο Εργασίας. Ούτε έλαβαν γνώση οι κοινωνικοί εταίροι αυτή η Έκθεση η οποία παραδόθηκε το 2023 από τη Διεθνή Οργάνωση Εργασίας σε νέα τεχνική βοήθεια, τι έγινε αυτή; Γιατί δεν δόθηκε στη δημοσιότητα και γιατί δεν έμαθε κανένας τίποτα;

Πέραν τούτου, υπάρχει ένας οδηγός επίλυσης εργατικών διαφορών, κύριε Πρόεδρε, της Ανεξάρτητης Αρχής. Εκεί αναφέρεται και η διαμεσολάβηση και συμφιλίωση. Ερωτώ τον κύριο Διοικητή: Ο ΟΜΕΔ δεν έχει την αποκλειστική αρμοδιότητα της διαμεσολάβησης και συμφιλίωσης και σε σχέση με τη δική σας ρύθμιση δεν υπάρχει ζήτημα του ελεγκτικού έργου και σύγκρουση αρμοδιοτήτων;

Πέραν τούτου. Σε σχέση με αυτό που είπατε για τις καταγγελίες περιπτώσεις βίας και παρενόχλησης στην εργασία κλπ. Αυτό είναι μια διαδικασία που είναι και σε εξέλιξη. Είναι δυσμενές το θέμα της αντιστροφής του βάρους απόδειξης, σύμφωνα με τα ισχύοντα μέχρι σήμερα και εδώ έχουμε ένα ζήτημα: τι πρέπει να γίνεται λοιπόν και ο ελεγκτικός μηχανισμός πώς θα κινηθεί σε αυτές τις περιπτώσεις; Και π.χ. σε περίπτωση εγκυμονούσας που αλλάζει θέσεις εργασίας, ποιος το εξετάζει αυτό; Πρέπει να το δει ο γιατρός εργασίας; Πρέπει να το δει και ο ελεγκτικός μηχανισμός; Αυτά είναι ζητήματα τα οποία μήπως πρέπει, με συγχωρείτε, και ο Συνήγορος του Πολίτη να λάβει γνώση επί του συγκεκριμένου ζητήματος προκειμένου να αντιμετωπιστεί; Είναι τεράστιας σημασίας αυτό το θέμα το οποίο δεν μπορεί να μείνει σε αυτή τη βάση. Κύριε Πρόεδρε, δεν θα πω άλλα τώρα γιατί πρέπει να μιλήσουν και οι άλλοι συνάδελφοι μου. Ευχαριστώ πολύ.

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε.

 Τον λόγο έχει ο κ. Κατσώτης.

 **ΧΡΗΣΤΟΣ ΚΑΤΣΩΤΗΣ:**  Σας ευχαριστώ, κύριε Πρόεδρε. Είναι γεγονός, το είχαμε πει κιόλας με τον νόμο τότε της κυβέρνησης, ότι επιχειρεί η κυβέρνηση με τον νόμο αυτό για την Ανεξάρτητη Αρχή να μεταβιβάσει την πολιτική ευθύνη σε μια δήθεν Ανεξάρτητη Αρχή υποβαθμισμένη, απαξιωμένη που θα λειτουργεί, βέβαια, σύμφωνα με τις επιλογές των επιχειρηματικών ομίλων που έτσι κι αλλιώς δεν θέλουν ελέγχους. Έχουμε εκφράσει, λοιπόν, την κάθετη αντίθεσή μας σε αυτή την μετατροπή της Επιθεώρησης Εργασίας σε Ανεξάρτητη Αρχή. Βέβαια, το πάζλ που είδαμε εδώ, είναι και δείκτης του πώς εννοεί η Επιθεώρηση Εργασίας τους εργοδότες και τους εργαζόμενους, τους βάζει στην ίδια μοίρα.

 Κύριοι συνάδελφοι, το ΚΚΕ δεν περιμένει να ενημερωθεί μόνο από τις επίσημες εκθέσεις και από τον απολογισμό που παρουσιάζει ο Διοικητής της Επιθεώρησης Εργασίας ή ο/η εκάστοτε υπουργός. Έχουμε άμεση εικόνα της κατάστασης που επικρατεί, καθώς τα μέλη και τα στελέχη μας βρίσκονται καθημερινά στους χώρους δουλειάς και πρωτοστατούν στους αγώνες που αναπτύσσονται ώστε να βελτιωθεί η ζωή των εργαζομένων και του λαού.

Στα τέλη Ιουνίου, κύριε Διοικητά, πριν από δυόμισι μήνες περίπου, βρεθήκαμε και εμείς στην κινητοποίηση που οργάνωσαν τα σωματεία των εργαζομένων στην Επιθεώρηση Εργασίας για να εκφράσουμε τη στήριξη στα δίκαια αιτήματα και είχαμε την ευκαιρία να ακούσουμε για άλλη μια φορά από πρώτο χέρι τα σοβαρά προβλήματα που αντιμετωπίζουν. Η υποβάθμιση και η απαξίωση της Επιθεώρησης Εργασίας είναι γεγονός ότι επέρχεται και μέσω της ψήφισης των αντεργατικών νόμων.

 Και για να γίνουμε πιο συγκεκριμένοι, όταν αυτό που κατέγραφε ο Επιθεωρητής ως παράβαση της εργατικής νομοθεσίας όπως, για παράδειγμα, την εργασία την 6η μέρα της εβδομάδας κατά παραβίαση του πενθημέρου έρχεται η κυβέρνηση και το κάνει νόμιμο, τότε αντικειμενικά απαξιώνεται ο ρόλος της Επιθεώρησης Εργασίας.

Το ίδιο συμβαίνει και με την απαράδεκτη εγκύκλιο του Υπουργείου Εργασίας με την ψηφιακή κάρτα που χαρίζει μία ώρα απλήρωτης εργασίας στους βιομήχανους με το πρόσχημα της προετοιμασίας του εργαζόμενου ή θεωρεί πως αν υπάρχουν μέχρι τρία μονά χτυπήματα της ψηφιακής κάρτας εργασίας τότε αυτό λέει οφείλεται σε παράλειψη του εργαζομένου. Ποιος, λοιπόν, ο ρόλος της Επιθεώρησης Εργασίας;

 Αλήθεια, τι μέτρα ασφαλείας και υγείας μπορούν να τηρηθούν, όταν εργάζονται άνθρωποι 70 και 73 χρόνων σε βαριές και επικίνδυνες εργασίες, γιατί δεν τους φτάνει η σύνταξη για να βγάλουν το μήνα; Εσείς τι λέτε, πως μπορεί να εργάζονται; Πώς μπορεί κάποιος να ισχυρίζεται ότι προστατεύεται η υγεία ενός εργαζόμενου, ο οποίος εργάζεται σε δύο ή περισσότερους εργοδότες δεκατρείς ώρες την ημέρα. Σύμφωνα με τα στοιχεία της επιθεώρησης εργασίας το 2023 στην έκθεση απολογισμού αναγγέλθηκαν σχεδόν 15.000 εργατικά ατυχήματα, για την ακρίβεια 14.920, σημειώνοντας νέο ρεκόρ από το 2000 το πρώτο έτος που έγινε ολοκληρωμένη καταγραφή.

Από το σύνολο των εργατικών ατυχημάτων το 2023, τα 108 ήταν θανατηφόρα. Ο εργάτης δεν γύρισε πίσω στο σπίτι του, στην οικογένειά του. Μιλάμε, δηλαδή, για έναν νεκρό εργάτη ανά τρεις εργάσιμες ημέρες περίπου, χωρίς σε αυτά τα στοιχεία να περιλαμβάνονται τα εργατικά ατυχήματα στα ορυχεία και στον κλάδο των ναυτεργατών. Όμως, ο επίσημος αριθμός των θανάτων είναι ένα ελάχιστο κλάσμα της πραγματικότητας, κύριε Διοικητά, καθώς σε αυτούς δεν συμπεριλαμβάνονται οι πολλαπλάσιοι θάνατοι από επαγγελματικές ασθένειες, που τουλάχιστον στην Ελλάδα δεν καταγράφονται. Τίνος ευθύνη είναι αυτό; Από το 2010, με βάση τα επίσημα στοιχεία, τα περιστατικά επαγγελματικών ασθενειών στη χώρα μας είναι μηδενικά. Είναι δυνατόν;

 Οι εργαζόμενοι καταγγέλλουν ότι στην Επιθεώρηση Εργασίας υπάρχει σοβαρότατο πρόβλημα υποστελέχωσης και έχουν απόλυτο δίκιο. Το 2023, σύμφωνα με τα δικά σας στοιχεία, ο αριθμός των επιχειρήσεων που καταγράφηκε ήταν 298.255, ενώ ο αριθμός των εργαζομένων 2.296.845. Την ίδια χρονιά οι επιθεωρητές εργασίας εργασιακών σχέσεων ήταν 408 και οι επιθεωρητές ασφάλειας και υγείας στην εργασία 243. Αυτό σημαίνει ότι σε κάθε επιθεωρητή εργασιακών σχέσεων αναλογούν 731 επιχειρήσεις και 5.630 εργαζόμενοι, ενώ σε κάθε επιθεωρητή ασφάλειας και υγείας αντιστοιχούν 1.227 επιχειρήσεις και 9.450 εργαζόμενοι.

Το πρόβλημα της υποστελέχωσης είναι δομικό, καθώς πέρα από τις κενές οργανικές θέσεις ο ίδιος ο οργανισμός της επιθεώρησης δεν ανταποκρίνεται στις πραγματικές ανάγκες και πρέπει να υπάρξει άμεσα αύξηση των οργανικών θέσεων και μαζικοί διορισμοί για την κάλυψη των αναγκών. Αν δεν ληφθούν δραστικά μέτρα είναι υπαρκτός ο κίνδυνος ακόμη και να κλείσουν τμήματα.

 Παραθέτουμε εδώ ενδεικτικά ένα πίνακα με τις υπηρεσίες που αντιμετωπίζουν το πιο οξυμένο πρόβλημα υποστελέχωσης. Θα το δώσουμε στα Πρακτικά, για χάριν συντομίας. Είναι αποκαρδιωτικός, όμως, αυτός ο πίνακας για το πόσο ταξική είναι η πολιτική που ακολουθούσαν όλες οι κυβερνήσεις αν δει κανείς τη στελέχωση των τμημάτων της επιθεώρησης εργασίας. Στα τμήματα της Κορινθίας, της Λαυρεωτικής, του Ρεθύμνου, της Θεσπρωτίας, των Γρεβενών, της Κεφαλλονιάς, της Ζακύνθου, της Άνδρου υπάρχει μόλις ένας επιθεωρητής. Σε ορισμένες περιπτώσεις μάλιστα είναι και ο μοναδικός υπάλληλος. Δηλαδή, δεν υπάρχει ούτε ένας διοικητικός υπάλληλος. Σε 14 τμήματα δεν υπάρχει κανένας διοικητικός υπάλληλος.

Αλήθεια, έτσι θα παταχθεί η εργοδοτική αυθαιρεσία; Πόσο λογικό είναι να μην υπάρχει τμήμα για την ασφάλεια και υγεία στη Ρόδο; Δεν υπάρχει κίνδυνος; Πόσο λογικό είναι να μην υπάρχει επιθεωρητής με την ειδικότητα του ναυπηγού στη Σύρο, όπου λειτουργεί το ναυπηγείο. Πόσο λογικό είναι να προσπαθεί κανείς να ελέγξει τις μεγάλες βιομηχανικές ζώνες της χώρας, όπως της Δυτικής Αττικής και του Θριασίου, με δύο επιθεωρητές εργασιακών σχέσεων στην Ελευσίνα. Πείτε μας.

Ασφαλώς και δεν σας κατηγορούμε για παραλογισμό. Αντίθετα, η πολιτική που εφαρμόζετε για τη στήριξη του μεγάλου κεφαλαίου σε βάρος των δικαιωμάτων του λαού επιβάλλει την υποτυπώδη λειτουργία των ελεγκτικών μηχανισμών. Και αυτή η υποτυπώδης λειτουργία δεν μπορεί να αντικατασταθεί από τη χρήση της τεχνολογίας.

Από τότε που ανέλαβε η νέα διοίκηση της Επιθεώρησης Εργασίας έθεσε ως προτεραιότητά της την μετεγκατάσταση των κεντρικών υπηρεσιών σε ένα νέο κτίριο κάτι που δεν έχει πραγματοποιηθεί μέχρι στιγμής ούτε διαφαίνεται ο χρόνος πραγματοποίησής τους κύριε Διοικητά. Οι κεντρικές υπηρεσίες παραμένουν κατακερματισμένες σε διαφορετικά κτίρια. Επιπλέον, οι εργαζόμενοι έχουν καταγγείλει ότι δεν υπάρχει υλικοτεχνικός εξοπλισμός όπως όργανα μέτρησης βλαπτικών παραγόντων, ούτε αντίστοιχα εργαστήρια. Ελλείψεις, βέβαια, υπάρχουν και σε αυτοκίνητα.

Οι εργαζόμενοι της Επιθεώρησης Εργασίας διεκδικούν, κύριε Διοικητά - και θέλουμε τη θέση σας γι’ αυτό - την υπαγωγή της εργασίας τους, χωρίς κανέναν αποκλεισμό, στο καθεστώς της επικίνδυνης και ανθυγιεινής και την καταβολή του αντίστοιχου επιδόματος και μάλιστα αναδρομικά από 1/1/2023, όπως το έλαβαν και άλλες κατηγορίες εργαζομένων που το δικαιούνταν. Το Κ.Κ.Ε. έχει από την πρώτη στιγμή στηρίξει αυτό το δίκαιο αίτημα και με ερωτήσεις του στα αντίστοιχα Υπουργεία, αλλά και μέσα από τις σελίδες του τύπου μας.

Είναι αναμφισβήτητο ότι υπάρχει συστηματική έκθεση των εργαζομένων της Επιθεώρησης Εργασίας σε επικίνδυνους και επιβλαβείς παράγοντες που απορρέει από τη φύση των καθηκόντων τους. Είναι απαράδεκτο και εντελώς παράδοξο ο φορέας που καλείται να ελέγξει τις ανθυγιεινές και επικίνδυνες συνθήκες εργασίας να θεωρείται από όλες τις Κυβερνήσεις διαχρονικά ότι δεν υπάγεται στο καθεστώς της επικίνδυνης και ανθυγιεινής εργασίας, ειδικά όταν τα τελευταία χρόνια έχουμε και όλο και πιο συχνά περιστατικά βίαιης συμπεριφοράς ενάντια στα κλιμάκια ελέγχου της Επιθεώρησης Εργασίας.

Η Κυβέρνηση και η διοίκηση της Επιθεώρησης οφείλουν να πάρουν όλα τα αναγκαία μέτρα ώστε να στελεχωθεί πλήρως και με το εξειδικευμένο επιστημονικό δυναμικό η νομική υπηρεσία της Επιθεώρησης Εργασίας με σκοπό να συνδράμει τους επιθεωρητές κατά την άσκηση του έργου τους. Δεν είναι δυνατόν οι ελεγκτές που βρίσκονται στο δρόμο να είναι απροστάτευτοι απέναντι σε κακόβουλες πρακτικές, να καλούνται να αντιμετωπίσουν μόνοι τους σύνθετα νομικά ζητήματα δικαστικές προσφυγές για πρόστιμα και άλλα. Μάλιστα, αρκετοί εργαζόμενοι αναγκάζονται να καταφεύγουν σε ιδιωτικά δικηγορικά γραφεία για υποθέσεις που αφορούν στην υπηρεσία ή να πληρώνουν από την τσέπη τους για ιδιωτική ασφάλεια για νομική κάλυψη και εκπροσώπηση. Αυτά είναι αδιανόητα.

Στα μισθολογικά αιτήματα οι εργαζόμενοι της Επιθεώρησης ζητούν ουσιαστικές αυξήσεις στους μισθούς και επαναφορά του δέκατου τρίτου, δέκατου τέταρτου μισθού, την κατάργηση εισφοράς αλληλεγγύης, το ξεπάγωμα της διετίας 2016 – 2017. Δηλαδή, το γενικό πλαίσιο των αιτημάτων των δημοσίων υπαλλήλων που αρνείται η Κυβέρνηση να το υλοποιήσει.

Καταλήγοντας, γιατί περνάει ο χρόνος και απευθυνόμενοι βέβαια πρώτα και κύρια στους εργαζόμενους και τις οργανώσεις τους τους καλούμε να μαζικοποιήσουν τα σωματεία, τις συλλογικές διαδικασίες και να κάνουν υπόθεσή τους τον αγώνα για την ανατροπή αυτής της βάρβαρης πολιτικής που ακολούθησαν όλες οι Κυβερνήσεις του κεφαλαίου και έχει σμπαραλιάσει εργασιακά και ασφαλιστικά δικαιώματα που κατακτήθηκαν με σκληρούς αγώνες της εργατικής τάξης, να βάλουν μπροστά τον αγώνα για τις ανάγκες της λαϊκής οικογένειας. Σε αυτόν τον αγώνα μιας κοινωνικής τάξης απέναντι σε άλλη τάξη μπορεί να εμποδιστεί η εργοδοτική Κυβερνητική ασυδοσία. Αλλιώς, οι εγκύκλιοι βγαίνουν συνάδελφε, κύριε Μουλκιώτη, πάντα έλυναν ζητήματα υπέρ της εργοδοσίας γι’ αυτό και ο ρόλος τους ήταν συμπληρωματικός των νομοθετικών πρωτοβουλιών.

Τέλος, πρέπει να πούμε ότι ο στόχος, που είπε ο Διοικητής, της επιβολής της νομιμότητας δε μπορεί να γίνει με μια αρχή, η οποία κινείται μέσα στα όρια του συστήματος, που αντιμετωπίζει την εργοδοσία και τους εργαζόμενους με τους ίδιους όρους. Οι εργαζόμενοι είναι αυτοί που είναι ο αδύναμος κρίκος κι όμως η Επιθεώρηση Εργασίας έρχεται να υλοποιήσει ή να βοηθήσει τους επιχειρηματικούς ομίλους να υλοποιήσουν όλο αυτό το αντεργατικό νομοθετικό οπλοστάσιο που έχει νομοθετήσει και αυτή η Κυβέρνηση αλλά και οι προηγούμενες, όλα τα μέτρα των μνημονίων από τα οποία βγήκαμε, αλλά αυτά όμως συνεχίζουν να είναι εδώ, να εφαρμόζονται και η επιθεώρηση εργασίας ο ρόλος της είναι να βοηθάει - όπως λέει ο κ. Γεωργιάδης- την εργοδοσία να υλοποιεί αυτό το νομοθετικό οπλοστάσιο.

Εμείς για όλα αυτά, κύριε Διοικητά λέμε ότι, δεν έχει να κάνει με το πρόσωπό σας, ούτε με αυτούς που συγκροτούν σήμερα την Ανεξάρτητη Αρχή, έχει να κάνει με την πολιτική της Κυβέρνησης, η οποία προσπάθησε να αποφύγει τις πολιτικές ευθύνες για αυτό το σμπαράλιασμα των εργασιακών και ασφαλιστικών δικαιωμάτων και να τις ρίξει σε μια Αρχή, δήθεν ανεξάρτητη.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Σαλμάς Μάριος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλλιπος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης Γεώργιος, Τσίμαρης Ιωάννης, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων, Ζερβέας Αλέξανδρος και Χουρδάκης Μιχαήλ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Κατσώτη, ευχαριστούμε πάρα πολύ, ποτέ δεν είναι προσωπικό, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Σας ευχαριστώ, κύριε Πρόεδρε. Κύριε Διοικητά, η αλλαγή της νομικής υπόστασης της Επιθεώρησης Εργασίας από Υπηρεσία, η οποία ανέκαθεν και για πολλά χρόνια ανήκε στο Δημόσιο τομέα και πλέον μετατράπηκε σε Ανεξάρτητη Αρχή, διευκόλυνε το έργο της ή το δυσχεραίνει; Ποιος ο λόγος αυτής της αλλαγής, σας βρίσκει σύμφωνο αυτή η αλλαγή; Μετά από όλα αυτά που ακούσαμε από τους συναδέλφους μου, η Επιθεώρηση Εργασίας εξακολουθεί να έχει την πρακτική δυνατότητα να προασπίζεται εξίσου σταθερά τα δικαιώματα των εργαζομένων και να ελέγχει την τήρηση των όρων των συμβάσεων εργασίας;

Υπάρχει προβληματισμός, ότι από την αλλαγή της νομικής υπόστασης της Επιθεώρησης Εργασίας και εξής, η Υπηρεσία βρέθηκε ακόμα πιο υποστελεχωμένη, ισχύει όντως αυτή η παρατήρηση; Οι κατά τόπους Επιθεωρήσεις Εργασίας είναι επαρκώς στελεχωμένες, μπορούν να επιτελέσουν το έργο τους αποτελεσματικά, δηλαδή εξακολουθούν να μπορούν να βγαίνουν για ελέγχους; Αν όχι, ποιες είναι οι ελλείψεις στελεχών σε αριθμούς και πώς προβλέπεται αυτοί να αναπληρωθούν; Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστώ, κυρία Αθανασίου, το λόγο έχει η κυρία Φωτίου

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Αρχικά ήμασταν αντίθετοι με τη μετατροπή του ΣΕΠΕ σε Ανεξάρτητη, δήθεν, Αρχή. Το «δήθεν» το λέω, γιατί απεδείχθη πολύ γρήγορα με τη νομοθεσία της Κυβέρνησης, ότι «κούρεψε» ή εν πάση περιπτώσει, ελαχιστοποίησε την ανεξαρτησία της, όπως ανέφερε ο συνάδελφος Μουλκιώτης και γι αυτό δεν θα επεκταθώ παραπάνω, αλλά βέβαια, σήμερα μας παρουσιάζετε μια ειδυλλιακή εικόνα της λειτουργίας της Επιθεώρησης Εργασίας, που έρχεται σε πλήρη αντίθεση με την εικόνα της παραβατικότητας και της εργοδοτικής αυθαιρεσίας που αντιμετωπίζουν καθημερινά οι εργαζόμενοι, όσο και με τις ίδιες διαπιστώσεις των επιθεωρητών εργασίας και των σωματείων τους.

Θα αναφερθώ σε δέκα σημεία. Πρώτον, υπάρχει σοβαρό πρόβλημα υποστελέχωσης, δεν έχουν γίνει προσλήψεις εκτός από αυτές που είχαν προκηρυχθεί πριν το 2019, μόνο 17 μετατάξεις. Οι οργανικές θέσεις παραμένουν ίδιες, όπως και τα κενά, δηλαδή 950 οργανικές θέσεις, εκ των οποίων 200 περίπου κενές- μας είπατε 760 κενές. Τόσες ήταν και δεν έχετε κάνει μία κίνηση πάνω σε αυτό το θέμα, ενώ λόγω της μετατροπής σε Ανεξάρτητη Αρχή, δημιουργήσατε καινούργιες Διευθύνσεις και Τμήματα στην κεντρική Υπηρεσία. Ειπώθηκε ότι: «Ποια κεντρική Υπηρεσία;», η οποία είναι σε διασπαρμένη σε διάφορα μέρη, ούτε καν σε ένα ενιαίο κτίριο.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας):** Σε ένα είναι.

**ΘΕΑΝΩ ΦΩΤΙΟΥ:** Κεντρική εννοείτε, οι δύο Διευθύνσεις, δεν εννοείτε τα υπόλοιπα. Λόγω έλλειψης νέων προσλήψεων, στελεχώθηκαν με επιθεωρητές από τις περιφερειακές Υπηρεσίες τα Τμήματα.

Τι έγινε, λοιπόν; Αποψιλώσατε τα Τμήματα ακόμη περισσότερο και φέρατε τους Επιθεωρητές στην Κεντρική Υπηρεσία. Και πια πολλά Τμήματα υπολειτουργούν στις Περιφέρειες, λόγω μεγάλης έλλειψης προσωπικού. Ουσιαστικά, η λειτουργία στα περισσότερα Τμήματα βασίζεται στο φιλότιμο και την υπερπροσπάθεια που καταβάλλουν οι Επιθεωρητές, οι οποίοι σε πολλές περιπτώσεις εξαντλούν τα όρια της αντοχής τους.

Σας ερωτώ και σας αναφέρω συγκεκριμένα παραδείγματα για Τμήματα Επιθεώρησης Εργασιακών Σχέσεων: Ζάκυνθος, Άνδρος, Κεφαλονιά έχουν μόλις έναν Επιθεωρητή. Κάνω λάθος; Ενώ, πολλά είναι τα παραδείγματα μεγάλων επιχειρήσεων που λειτουργούν με 2 ή 3 Επιθεωρητές. Με τέτοια υποστελέχωση, πώς περιμένετε να ελεγχθούν οι κλάδοι τουρισμού, επισιτισμού, στους οποίους υπάρχει μεγάλη παραβατικότητα;

Δεύτερον. Επιθεώρηση Υγείας και Ασφάλειας. Ακόμη μεγαλύτερα τα προβλήματα υποστελέχωσης στον κρίσιμο τομέα της τεχνικής επιθεώρησης. Χαρακτηριστικά παραδείγματα: Μεσσηνία, Λακωνία. Δύο επιθεωρητές. Αντίστοιχη εικόνα σε πολλές τεχνικές Επιθεωρήσεις.

Επίσης, δεν υπάρχει καμία ουσιαστική στήριξη των Επιθεωρητών στο έργο τους. Βρίσκονται έρμαια στις διαθέσεις κακοποιών των εργοδοτών, χωρίς καμία προστασία. Συχνοί προπηλακισμοί, απειλές ακόμη και για τη ζωή τους. Να σας θυμίσω την πρόσφατη επίθεση με μολότοφ, σε Τμήμα Επιθεώρησης, μετά από έλεγχο - όπως βλέπουμε από δημοσιεύματα. Τι κάνετε γι’ αυτό;

Καταργήθηκε η Νομική Υπηρεσία, όπου μπορούσαν οι Επιθεωρητές να πάρουν νομικές οδηγίες. Επίσης, οι διατάξεις για τη δικαστική διαδικασία προστασίας των Επιθεωρητών, που θεσπίστηκαν με τους νόμους του ΣΥΡΙΖΑ, είναι σε κενό νόμου και ανεφάρμοστες -μετά την ψήφιση του ν.4808/2021- καθώς δεν υπάρχει πρόβλεψη για το πώς θα γίνουν οι διαδικασίες αυτές από την Ανεξάρτητη Αρχή.

Τρίτο, έχουμε καταγγελίες για πλήρη έλλειψη αξιοκρατίας στις πληρώσεις θέσεων Προϊσταμένων και Διευθυντών, με προαγωγές αυστηρά «γαλάζιων παιδιών» και συνεχείς τιμωρητικές μετακινήσεις Επιθεωρητών, που δεν είναι αρεστοί στη Διοίκηση. Τις έχετε αυτές;

Τέταρτο, απαράδεκτες ενέργειες που δημιουργούν θέματα ηθικής τάξης, όπως η αποδοχή δωρεάς επίπλων από την ιδιωτική εταιρεία FOLLI FOLLIE - δεν θέλω να πω για τη FOLLI FOLLIE - με πρόσχημα την εξοικονόμηση πόρων. Κι αυτό, όταν δώσατε λεφτά αφειδώς -50.000 δώσατε- για εκδήλωση για τον ενάμισι χρόνο. Καλά, δεν ήσασταν και 5 ή 10 χρόνια ή 20 χρόνια, για να κάνετε εκδήλωση. Επίσης, περί τα 40.000 το χρόνο, δηλαδή 23.000 μπόνους για το πρώτο 6μηνο του 2024 στον Διοικητή της Επιθεώρησης, αλλά όχι στους Επιθεωρητές.

Πέμπτο, μάς καταγγέλλουν έλλειψη βασικών υλικοτεχνικών υποδομών - γραφεία χωρίς αιρκοντίσιον, κτίρια προβληματικά, ελλείψεις εξοπλισμού ειδικά στις τεχνικές επιθεωρήσεις- οι οποίες δημιουργούν σοβαρά προβλήματα στη λειτουργία της επιθεώρησης.

Έκτο, σύμφωνα με όσα καταγγέλλουν τα Σωματεία, η εντατικοποίηση και η αριθμολαγνεία για την επίτευξη ποσοτικών στόχων δεν αφήνουν περιθώριο στους Επιθεωρητές να στηρίξουν - με πληροφόρηση, ενημέρωση και συνεργασία - τα Εργατικά Σωματεία. Γιατί πρέπει να κάνουν αυτήν τη δουλειά οι Επιθεωρητές και για να ανταποκριθούν στα αιτήματά τους.

Έβδομο, έκδοση βιβλιαρίων ανηλίκων, με εντελώς χειρόγραφο τρόπο και με αντίκτυπο στην απαιτούμενη προστασία των παιδιών που εργάζονται, καθώς παρατηρείται, χρόνο με το χρόνο, αύξηση της παιδικής εργασίας. Αλλά η Επιθεώρηση Εργασίας δεν γνωρίζει - ή γνωρίζετε; - πόσα παιδιά εργάζονται και πού, ώστε να μπορέσει να τα προστατέψει.

Όγδοο, έλεγχοι. Παρουσιάζετε μεγάλο αριθμό ελέγχων. Οι αριθμοί, όμως, δεν λένε πάντα την αλήθεια, καθώς αναφέρονται μόνο σε ποσοτικά και όχι ποιοτικά χαρακτηριστικά. Ρωτάω, λοιπόν, τα ποιοτικά χαρακτηριστικά. Πόσοι έλεγχοι γίνονται σε μεγάλες επιχειρήσεις για ωράρια, υπερωρίες – τράπεζες, ξενοδοχεία, βιομηχανίες, σούπερ μάρκετ - και τι πρόστιμα έχουν μπει; Πώς ελέγχετε, για παράδειγμα, την εργασιακή ζούγκλα που παρατηρείται σε τουριστικές περιοχές, όταν τα Τμήματα έχουν 1 με 2 Επιθεωρητές όλους κι όλους;

Το αν είναι το έργο που παρέχει η Επιθεώρηση Εργασίας επαρκές δεν το δείχνει ένας αριθμός, ο αριθμός των ελέγχων, αλλά οι συνθήκες που διαμορφώνονται στην αγορά εργασίας και ο βαθμός τήρησης της εργατικής νομοθεσίας και δυστυχώς, τα ωράρια λάστιχο, η ακραία εργοδοτική αυθαιρεσία και αύξηση των θανατηφόρων εργατικών δυστυχημάτων, μας δείχνει ότι η αγορά εργασίας είναι ζούγκλα.

Ένατο, κάρτα Εργασίας. Από το 2017 υπήρχε η ψηφιακή δήλωση υπερωρίας με εξαιρετικά αποτελέσματα, πείτε μου ποια είναι τα αποτελέσματα με την ψηφιακή κάρτα εργασίας διότι έχουμε καταγγελίες σωματείων. Πρώτον, εργαζόμενοι που δουλεύουν για λογαριασμό τρίτων εταιριών, shop in shop, σε καταστήματα καλλυντικών, εμπορικών κέντρων, spa, κέντρα αισθητικής, αρωματοπωλείων δεν χτυπάνε ψηφιακή κάρτα εργασίας, καθώς οι εργοδότες τους δεν τους παρέχουν τα απαιτούμενα τάμπλετ με τη σχετική εφαρμογή.

Δεύτερο, εταιρείες σούπερ μάρκετ, the logistic, πολυκαταστημάτων, δεν παρέχουν τη δυνατότητα εφαρμογής ψηφιακής κάρτας στο προσωπικό, εργολάβων, που απασχολούν στις αποθήκες παράλληλα με το δικό τους προσωπικό με τις ειδικότητες του picker.

Τρίτο, εργαζόμενοι που πιάνουν δουλειά στις 5 προ μεσημβρίας, το πρωί, το χάραμα, έχουν λάβει οδηγίες να χτυπάνε την κάρτα στις 6 για να μη φανεί στο σύστημα «Εργάνη» η μία ώρα της νυχτερινής απασχόλησης που πληρώνεται διαφορετικά.

Τέταρτο, εταιρείες σεκιούριτι που αναλαμβάνουν εργολαβίες 24ώρων, 7ημερών, εβδομαδιαίων φυλάξεων εγκαταστάσεων και κτιρίων του δημοσίου και φορέων αυτού, συνεχίζουν να εφαρμόζουν 12ωρη απασχόληση των φυλάκων με την ψηφιακή κάρτα των εργαζομένων να είναι μονίμως χτυπημένη σε 8ωρες βάρδιες καθημερινές και όχι Κυριακές και αργίες και πάντα σε ημερήσια βάρδια.

Πέμπτο, συνεργεία καθαρισμού που αναλαμβάνουν εργολαβίες καθαρισμού σε μεγάλα κτίρια ιδιωτικών εταιρειών, αλλά και του δημοσίου και φορέων αυτού, με βασική απασχόληση τις νυχτερινές ώρες που οι εγκαταστάσεις δεν λειτουργούν, εμφανίζουν χτυπημένες τις ψηφιακές κάρτες του προσωπικού τους μόνο σε ημερήσιες βάρδιες.

Έκτο, σε ωρομίσθιους εργαζόμενους επισημαίνεται ότι δεν πρέπει να ξεχνούν να χτυπήσουν την κάρτα τους στο τετράωρο παρά το γεγονός ότι συνεχίζουν την εργασία τους μέχρι οκτάωρο.

Έβδομο, σε υπαλλήλους ηλεκτρονικών παραγγελιών δόθηκε εντολή να χτυπάνε την κάρτα τους ανεξάρτητα αν έχουν τελειώσει την παραγγελία τους ή όχι και να συνεχίζουν την εργασία τους κανονικά.

Όγδοο, σε οδηγούς ζητήθηκε να μην χτυπάνε καθόλου κάρτα αφού βρίσκονται εκτός καταστήματος.

 Ένατο, προϊστάμενοι καταστημάτων έχουν ζητήσει από τους εργαζόμενους να τους εκτυπώσουν τα QR code από τις ψηφιακές κάρτες εργασίας, λέγοντάς τους ότι αναλαμβάνουν οι ίδιοι οι προϊστάμενοι αυτή την υπερχρέωση χτυπήματος της κάρτας. Επομένως, εγώ δεν καταλαβαίνω πραγματικά, τα έχετε ελέγξει όλα αυτά ή τα ακούτε πρώτη φορά; Να ξέρω.

Η κάρτα εργασίας, λοιπόν, μπορεί να είναι ένα μέσο για την τήρηση των ωραρίων και την καταγραφή των υπερωριών, αλλά αν δεν υπάρχουν συνεχείς στοχευμένοι έλεγχοι, στις επιχειρήσεις δεν έχει αποτελέσματα. Επιχαίρετε για την αύξηση στις δηλωμένες υπερωρίες σε σχέση με την προηγούμενη χρονιά, όμως, τι έχει γίνει με τις τράπεζες και τις μεγάλες επιχειρήσεις που έχουν ενταχθεί στο μέτρο;

Δέκατο, εργατικά ατυχήματα. Μεγάλη αύξηση των εργατικών ατυχημάτων και δυστυχημάτων. Σύμφωνα με την Ομοσπονδία Συλλόγων Εργαζομένων Τεχνικών Επιχειρήσεων Ελλάδος το 2023, 179 εργαζόμενοι έχασαν τη ζωή τους από εργατικά δυστυχήματα και 287 τραυματίστηκαν σοβαρά πανελλαδικά. Το 2022, 104 εργαζόμενοι έχασαν τη ζωή τους από εργατικά δυστυχήματα και 140 τραυματίστηκαν σοβαρά, δηλαδή, είχαν αύξηση 80%.

**Και μην παραθέσετε τα στοιχεία της ΕΛΣΤΑΤ, γιατί στην** **ΕΛΣΤΑΤ, η καταγραφή είναι πολύ χαμηλότερη, γιατί δεν υπολογίζονται τέτοιες περιπτώσεις, οι θάνατοι από τροχαία και από παθολογικά αίτια, παρά τη σαφή κατεύθυνση των σχετικών οδηγιών τόσο από την INL όσο και από την Ε.Ε . Και τέλος, είναι αλήθεια ότι δεν υπάρχει ουσιαστικά καταγραφή των επαγγελματικών ασθενειών οι οποίες, σύμφωνα με τους ειδικούς ιατρούς εργασίας οδηγούν σε πολλαπλάσιο αριθμό θανάτων; Για αυτό κ. Μουλκιώτη η Ελλάδα δεν εμφανίζει επαγγελματικές ασθένειες, γιατί δεν υπάρχει αυτή η καταγραφή.**

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Ευχαριστούμε,** **κυρία Φωτίου.**

**Τον λόγο έχει ο κ. Παπαδόπουλος.**

 **ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ, κύριε Πρόεδρε. Καλωσορίζουμε και εμείς τον Διοικητή της Νέας Ανεξάρτητης Αρχής Επιθεώρησης Εργασίας. Πραγματικά, είναι πολύ νευραλγικό το πόστο σας για την πορεία της εργασίας στην Ελλάδα, αλλά και της οικονομίας γιατί πραγματικά η σπονδυλική στήλη της οικονομίας είναι ο εργαζόμενος. Νομίζω ότι το κεντρικό πρόβλημα είναι ότι έχει έχουν δημιουργηθεί εις βάρος της πλήρους και σταθερής απασχόλησης, αυτές οι πονηρές που κατά καιρούς ψηφίζονται ευέλικτες μορφές εργασίας, του φαινομένου της αδήλωτης ή υπό δηλωμένης εργασίας ή δηλώνουμε κάτι άλλο και προσφέρουμε κάτι άλλο. Και βέβαια, μίλησαν για τους επαγγελματικούς κινδύνους και τα ατυχήματα που θα πω και εγώ πέντε κουβέντες.**

 **Η αδήλωτη εργασία, είναι ο μοχλός της παραοικονομίας η οποία αποτελεί σκόπελο στην προοπτική ανάπτυξης της κάθε εργασίας. Η χώρα μας, κύριε Διοικητά διαχρονικά παρουσιάζεται μεταξύ των χωρών της Ε.Ε ένα από τα υψηλότερα ποσοστά αδήλωτης εργασίας στην Ευρώπη. Δυστυχώς, έχουμε και αυτή την πρωτιά. Η έκταση του φαινομένου αυτού έχει δυσμενείς και πολυεπίπεδες επιπτώσεις, καθώς υποβαθμίζει πρώτα και κύρια τα δικαιώματα και την προστασία των ίδιων των εργαζομένων των Ελλήνων πολιτών της ελληνικής κοινωνίας δηλαδή.**

 **Δεύτερον, αποδυναμώνει τα δημόσια έσοδα, με αποτέλεσμα, τι θα γίνει με τις συντάξεις και με την ασφάλεια. Το φαινόμενο δηλαδή, της άκρατης εισφοροδιαφυγής που έχουμε στον τόπο μας.**

**Τρίτον, νοθεύει τον υγιή ανταγωνισμό μεταξύ των επιχειρήσεων. Είναι δηλαδή, πολύ σοβαρά τα πράγματα μια τέτοια Ανεξάρτητη Αρχή.**

 **Τέταρτον, υπονομεύει κύρια την αναπτυξιακή προοπτική της ελληνικής οικονομίας στο ευρωπαϊκό και στο παγκόσμιο γίγνεσθαι. Οπότε, ο ρόλος σας είναι πολύ σημαντικός και πρέπει να το λάβετε σαν προσωπική πρόκληση. Το πραγματικό ποσοστό της αδήλωτης εργασίας, είναι αδιευκρίνιστο. Τα στοιχεία που δημοσιεύουν οι Αρχές, αφορούν μόνο αυτούς που πιάνονται με την γίδα στην πλάτη να παρανομούν, ενώ το μεγαλύτερο ποσοστό δεν εντοπίζεται ποτέ.**

**Σε ό,τι αφορά στους μηχανισμούς αντιμετώπισης παραβατικότητας εργασίας στη χώρα μας, μπορεί να ειπωθεί ότι διέπεται από έλλειψη προσωπικού και έλλειψη άρτια εκπαιδευμένου προσωπικού, αλλά και κατάλληλης υλικοτεχνικής υποδομής. Εύχομαι αυτά να μπορέσετε να τα αντιμετωπίσετε. Η ελεγκτική ικανότητα του κράτους, να διαπιστώνει τις παραβάσεις και να επιβάλει τη συμμόρφωση με την κείμενη νομοθεσία, αποτελεί απαραίτητη προϋπόθεση για την αντιμετώπιση της παραβατικότητας στην αγορά εργασίας και την κοινωνική ασφάλιση. Ωστόσο, στην περίπτωση της Αρχής Επιθεώρησης Εργασίας η ελεγκτική ικανότητα δυστυχώς κρίνεται ανεπαρκής γιατί από τις απαντήσεις σε έρευνα προκύπτει ότι το 75% των εργαζομένων θεωρούν ότι το φαινόμενο της αδήλωτης ή ανασφάλιστης εργασίας οφείλεται στην έλλειψη και στην ανεπάρκεια των ελέγχων. Η υπο στελέχωση, λοιπόν, ήδη έχει αναφερθεί.**

**Τώρα, τα κατά τόπους τμήματα λειτουργούν υποτυπωδώς με αποτέλεσμα η εργοδοτική αυθαιρεσία, ολοένα να διογκώνεται και σας είπα τις τέσσερις αυτές φοβερές επιπτώσεις για τη χώρα μας.**

 Για αυτό ικανά στελέχη ή στελέχη που να αγαπούν τον τόπο και κυρίως αυτό μεταφράζεται σε πολλούς επιτόπιους ελέγχους. Μόνο αυτοί νομίζω ότι θα αποδώσουν. Δύο παραδείγματα για τον επισιτισμό και τον τουρισμό θα σας πω. Στον επισιτισμό η κατάσταση είναι εξαιρετικά ζοφερή. Πρώτον, το ποσοστό πλήρους αδήλωτης εργασίας ξεπερνάει το 14%.

Δεύτερον, η υποδηλωμένη εργασία αποτελεί τον κανόνα εφόσον επτά στους δέκα εργαζόμενους εργάζονται συστηματικά ή συχνά για επιπλέον αδήλωτες ημέρες. Ενώ, οκτώ στους δέκα εργάζονται με πολλές επιπλέον αδήλωτες ώρες. Το 12ωρο, κύριε Διοικητή, στα νησιά ειδικά τώρα με τους ελέγχους, είναι το σίγουρο. Μιλάμε για συνθήκες σύγχρονης υποδούλωσης. Τα στοιχεία αυτά είναι του Ινστιτούτου Εργασίας της ΓΣΕΕ που λέει ότι το 50% των εργαζομένων στον επισιτισμό προσλαμβάνονται με σκοπό την πλήρη απασχόληση. Αλλά, η εργασιακή σχέση δηλώνεται εικονικά ως μερικής ή εκ περιτροπής εργασίας στο σύστημα ΕΡΓΑΝΗ. Είναι από τις πονηριές που έγιναν με τα προηγούμενα νομοθετήματα των Υπουργών Εργασίας.

Τρίτον, αναφορικά με την πλημμελώς δηλωμένη εργασία, περισσότεροι από τους μισούς εργαζόμενους στον επισιτισμό, ασκούν καθήκοντα ή ειδικότητα διαφορετικά από τα δηλωθέντα. Στον τουρισμό είναι ακόμα χειρότερα τα πράγματα. Το ποσοστό πλήρους αδήλωτης εργασίας είναι 10% και κρίνεται από τα υψηλότερα στην Ευρώπη. Επίσης, 4 στους 10 εργαζόμενους στον τουρισμό αναλαμβάνουν καθήκοντα διαφορετικά από την ειδικότητα την οποία έχει συμφωνηθεί και δηλωθεί στο ηλεκτρονικό σύστημα του Υπουργείου Εργασίας.

Κατά την τρέχουσα χρονιά μόνο στις Κυκλάδες, για παράδειγμα, αναφέρθηκαν διαμαρτυρίες ότι υπήρχε ένα μόνο κλιμάκιο. Πού να πρωτοπάει; Οι Κυκλάδες έχουν 24 νησιά και η πλειοψηφία των επιχειρήσεων στον τουρισμό είναι γνωστό ότι παρουσιάζει παραβατικότητα. Όλοι αυτοί οι εργαζόμενοι πώς θα προστατευτούν; Καταλαβαίνετε το σοβαρό πόστο που έχετε αναλάβει.

Ας αξιολογήσουμε όμως τα στοιχεία που δημοσιεύσατε εσείς. Με βάση, λοιπόν, την Έκθεση των πεπραγμένων που δημοσιεύθηκε για το 2023, από την ελεγκτική δράση της Αρχής επιβλήθηκαν τα εξής πρόστιμα. Μη καταβολή δεδουλευμένων, μόνο 669 πρόστιμα. Μη τήρηση χρονικών ορίων, 650. Δηλαδή, όλες οι αδήλωτες υπερωρίες, αδήλωτο ωράριο σε ολόκληρο το έτος είναι 650 παραβιάσεις για την τήρηση των χρονικών ορίων. Εδώ γελάμε με αυτό που θα ακούσετε. Παράνομη απασχόληση αλλοδαπών, 120 πρόστιμα. Στο χωριό που παραθερίζαμε, στην Χαλκιδική, μόνο στον ένα μαχαλά είχε 120 παράνομους.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας)**: Ένα από αυτά ήταν 450.000.

**ΝΙΚΟΛΑΟΣ ΠΑΠΑΔΟΠΟΥΛΟΣ**: Συγχαρητήρια γι’ αυτό. Μακάρι να τα πατάξετε. Θα είμαστε αρωγοί και θα κάνουμε ό,τι μπορούμε για να γίνουμε επιτέλους ένα ευρωπαϊκό κράτος. Στις κατασκευές κτιρίων εντοπίστηκαν μόνο δύο παραβιάσεις ολόκληρο το έτος. Στην εστίαση 369 αδήλωτους εργαζόμενους. Δηλαδή, να γελάς και να κλαις. Έτσι όπως τα παρουσιάσαμε είναι αποτελεσματικός ο ελεγκτικός μηχανισμός για την διογκούμενη αντιμετώπιση της παραβατικότητας στη χώρα μας;

Εγείρονται κι άλλα ερωτήματα, κύριε Διοικητά, σχετικά με το πόσοι είναι οι επιτόπιοι έλεγχοι, πόσοι πραγματοποιούνται, πώς κατανέμονται γεωγραφικά. Είπαμε για τις ιδιαιτερότητες της πατρίδας μας νησιά κ.λπ.. Είπαν οι παλιοί συνάδελφοι μικρές κοινωνίες που γνωρίζονται μεταξύ τους. Είναι πολυσύνθετο το πρόβλημα. Πόσοι, όμως, είναι οι αντικειμενικοί έλεγχοι, δεδομένου ότι η αδήλωτη εργασία αποτελεί ακραία εκδήλωση εισφοροδιαφυγής. Πόσα έσοδα στερείται ο ΕΦΚΑ από την εκτεταμένη εισφοροδιαφυγή των επιχειρήσεων στη χώρα μας και σύμφωνα με τα στοιχεία της Επιθεώρησης Εργασίας το μέγεθος της αδήλωτης οικονομίας είναι το 25% του ΑΕΠ. Πραγματική πληγή της οικονομίας μας.

Έτσι οι δείκτες της μαύρης εργασίας και της παραοικονομίας, της παράνομης απασχόλησης βαίνουν συνεχώς αυξανόμενοι από την ανεπάρκεια των ελέγχων της Αρχής. Πρέπει αυτό να το αντιμετωπίσουμε, να το αντιμετωπίσετε. Εμείς θα είμαστε αρωγοί. Δεν τηρούνται οι διατάξεις της ασφαλιστικής νομοθεσίας, της σχετικής με την ασφαλιστική κάλυψη των εργαζομένων. Τα εργατικά ατυχήματα, όπως πολλοί συνάδελφοι το σημείωσαν αυξάνουν. Γιατί αυξάνουν; Ποιος ελέγχει τις συνθήκες υγιεινής και ασφάλειας των εργαζομένων σήμερα; Το έτος 2023, 4920 εργατικά ατυχήματα, 108 θάνατοι. Δεν λέμε τίποτα άλλο πάνω σε αυτό, ο νοών νοείτω.

Με έναν τόσο αναποτελεσματικό ελεγκτικό μηχανισμό, σε συνδυασμό με την ευελιξία των εργασιακών σχέσεων - όπως είπαμε πονηρά γίνεται όλα αυτά τα χρόνια - διαγράφεται ένα ζοφερό μέλλον, δυστυχώς κατά τη γνώμη μας, το οποίο εύχομαι να το ανατρέψετε για τους εργαζομένους στη χώρα μας. Οι περισσότερες επιχειρήσεις γνωρίζουν καλά ότι οι εποπτικές αρχές που θα μπορούσαν να διαδραματίσουν ουσιαστικό ρόλο στην εφαρμογή της εργατικής νομοθεσίας και των προβλεπόμενων μέτρων προστασίας της υγείας των εργαζομένων είναι αριθμητικά, αλλά και ποιοτικά ανεπαρκείς και ότι είναι απίθανο να δεχτούν την επίσκεψη ελεγκτικών μηχανισμών για πολλά χρόνια. Εύχομαι να τους διαψεύσετε.

Και τελειώνω, κύριε Διοικητά. Είναι γενικώς κοινή η άποψη ότι η έλλειψη εμπιστοσύνης της κοινωνίας στο έργο των ελεγκτικών μηχανισμών και στην ικανότητά τους να δράσουν κατασταλτικά, προληπτικά και αποτρεπτικά, είναι, όπως είπαμε, κοινή αίσθηση. Το μέλλον της εργασίας της χώρας μας, φοβάμαι πως είναι αβέβαιο σε αυτό το περιβάλλον. Έτσι, μέχρι σήμερα η Αρχή δεν έχει καταφέρει να αντιμετωπίσει το πρόβλημα της παραβατικότητας της εργασίας στη ρίζα του. Σας εύχομαι ολόψυχα, κύριε Διοικητά, εσείς να τα καταφέρετε εις πείσμα όλων. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Παπαδόπουλε, ευχαριστούμε.

Τον λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε. Σας καλωσορίζω και εγώ, κύριε Διοικητά και τους συνεργάτες σας στην Επιτροπή μας. Προσωπικά θα θέσω 3 ζητήματα. Καταρχάς, σχετικά με τον τρόπο των καταγγελιών. Εξ όσων γνωρίζω για να επέμβει η Επιθεώρηση Εργασίας σε έναν εργασιακό χώρο, μετά από καταγγελία, αυτή η καταγγελία πρέπει να είναι επώνυμη. Δημιουργείται όμως ένα ζήτημα.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής της Επιθεώρησης Εργασίας):** Δεν ισχύει. Δεν έχει σημασία αν είναι επώνυμη ή ανώνυμη. Σημασία έχει να είναι πλήρης και συγκεκριμένη.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ. Οπότε απαντήσατε στην ερώτησή μου. Ήταν η πληροφόρηση μου λανθασμένη. Το δεύτερο ζήτημα που θέλω να θέσω, είναι σχετικά με μαγαζιά που διατηρούνε αλλοδαποί, κυρίως στο Κέντρο των Αθηνών, αλλά και σε άλλες περιοχές της πατρίδας μας. Παρατηρούμε ότι σε περιόδους εορταστικές σε Κυριακές είτε μετά τη λήξη του καθορισμένου ωραρίου, αυτά τα μαγαζιά είναι ανοιχτά, εν αντιθέσει με τα αντίστοιχα τα οποία διατηρούν Έλληνες ιδιοκτήτες, οι οποίοι σέβονται το εορταστικό καθεστώς και το καθεστώς ωραρίων. Το ερώτημά μου, λοιπόν είναι, αν γίνονται έλεγχοι σε αυτά τα μαγαζιά ή υπάρχει μια ιδιότυπη ανοχή, μια ιδιότυπη ασυλία, η οποία όμως δημιουργεί ένα θέμα αθέμιτου ανταγωνισμού έναντι των Ελλήνων ιδιοκτητών και εργαζομένων στα αντίστοιχα μαγαζιά και υπηρεσίες;

Τέλος, όσον αφορά στο θέμα των ελέγχων, κατά τη γνώμη σας θεωρείτε ότι επαρκούν τα άτομα τα οποία υπηρετούν στην υπηρεσία σας; Πρέπει να γίνουν προσλήψεις και αν ναι, σε ποιες ενέργειες έχετε προβεί, ώστε να αυξηθούν οι εργαζόμενοι στην Επιθεώρηση Εργασίας; Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει ο κ. Ακτύπης.

**ΔΙΟΝΥΣΙΟΣ ΑΚΤΥΠΗΣ:** Καταρχάς, κ. Πρόεδρε, να σας συγχαρώ γιατί συνεχίζετε τις ωραίες συνεδριάσεις της Επιτροπής μας και στοχευμένα καλείτε αρμόδιους για να μας ενημερώσουν για την παρακολούθηση του Συστήματος Κοινωνικής Ασφάλισης. Να καλωσορίσω τον Πρόεδρο της Ανεξάρτητης Αρχής με τους συνεργάτες του.

Είχα σημειώσει ορισμένα πράγματα για να τα ρωτήσω, αλλά δεν θα τα ρωτήσω γιατί εγώ έχω καλυφθεί από την τοποθέτηση του προέδρου. Ήθελα να τον ρωτήσω για τους στοχευμένους ελέγχους. Εγώ έμεινα ικανοποιημένος, γιατί ακριβώς έχουν βάλει έναν πίνακα στον οποίο λένε τι πρέπει να ελέγχουν. Γιατί άκουσα από ορισμένους συναδέλφους να λένε αν γίνονται στοχευμένοι έλεγχοι. Κι εγώ το είχα σημειώσει όταν ερχόμουν να τον ρωτήσω αν έχει στοχευμένους ελέγχους, αλλά παρακολουθώντας την τοποθέτησή του κατάλαβα ότι έχουν έναν κανόνα για να κάνουν στοχευμένους ελέγχους. Άρα δεν μπορώ να το ρωτήσω αυτό. Ήθελα να τον ρωτήσω αν έχουν αυξηθεί οι έλεγχοι. Είδα ότι είναι αυξημένοι οι έλεγχοι, άρα δεν μπορώ να τον ρωτήσω. Μια σειρά από ζητήματα τα οποία τα είχα υπόψη μου, όμως απαντήθηκαν.

Εκείνο όμως που δεν μπορώ να καταλάβω είναι το εξής. Ασκούμε μια κριτική για την Ανεξάρτητη Αρχή σε σχέση με την προηγούμενη κατάσταση η οποία υπήρχε από το ΣΕΠΕ. Δηλαδή, όταν υπήρχε το ΣΕΠΕ στην περιφέρεια τη δικιά μου, που είναι η Ζάκυνθος, και έχουμε καμιά εικοσαριά χρόνια έναν εργαζόμενο στον έλεγχο, ήταν καλύτερα τα πράγματα δηλαδή στην προηγούμενη διακυβέρνηση ή ακόμα και στην παρά-προηγούμενη διακυβέρνηση; Δηλαδή, οι έλεγχοι ήταν τόσο καλοί εκεί που ήμασταν ικανοποιημένοι και σήμερα κάνουμε μια κριτική στην Ανεξάρτητη Αρχή ότι όλα αυτά δεν πάνε καλά;

Επί διακυβέρνησης ΣΥΡΙΖΑ εγώ είχα έναν εργαζόμενο. Και όπως είπε πολύ καλά ο κ. Κατσώτης, που ανέφερε μάλιστα και τη Ζάκυνθο, ένας εργαζόμενος είναι. Ο προϊστάμενος και ένας και από την προηγούμενη κατάσταση. Δηλαδή εκεί οι έλεγχοι επί των ημερών τους ήταν τόσο καλοί που σήμερα έχουν την άποψη να κάνουν αυτές τις ερωτήσεις και να λένε ότι κάτι δεν πάει καλά, ενώ προηγουμένως πήγαινε καλύτερα. Και αυτή αποτελεί μια ερώτηση, βλέπετε η παραβατικότητα να μειώνεται;

Στόχος της Ανεξάρτητης Αρχής θα είναι οι έλεγχοι να αυξηθούν και να μειωθεί η παραβατικότητα. Αυτά τα δύο στοιχεία θα πρέπει να δούμε. Δηλαδή, ότι συμμορφώνονται οι επιχειρήσεις και ότι δεν έχουμε αυτή την παραβατικότητα την οποία είχαμε στο παρελθόν. Αυτό θα είναι το καλύτερο αποτέλεσμα που μπορούμε να έχουμε. Πολλούς ελέγχους, να κάνουμε ρεκόρ ελέγχων, αλλά να βλέπουμε και ταυτόχρονα ότι μειώνεται η παραβατικότητα και ότι όλα αυτά τα εκατομμύρια ευρώ που βάζει η Ανεξάρτητη Αρχή ως πρόστιμα, αν είναι δυνατόν να είναι στο μηδέν και ας μην εισπράττει το Ελληνικό Δημόσιο και το κράτος από αυτή την ιστορία, αλλά να βλέπουμε ότι τελικά συμμορφώνονται και ότι τελικά η αδήλωτη, η «μαύρη εργασία» και η παραβατικότητα στους χώρους εργασίας μειώνεται.

Αυτά ήθελα να σας πω. Περισσότερο ήθελα να τοποθετηθώ για να ευχαριστήσω τους ανθρώπους που ήρθαν εδώ να μας ενημερώσουν και τον Πρόεδρο. Να πω, επίσης, ότι εμείς μένουμε ικανοποιημένοι από αυτό το οποίο γίνεται και όλα αυτά τα οποία έχουν ειπωθεί στο παρελθόν ότι καταργήθηκε το Σώμα Επιθεώρησης Εργασίας δεν ισχύει σε καμία περίπτωση. Αντιθέτως, νομίζω ότι μια Ανεξάρτητη Αρχή μπορεί να κάνει πολύ καλύτερα τη δουλειά της, παρά να είναι για την εκάστοτε κυβέρνηση, όπως μπορεί να λέγαμε, το «μακρύ της χέρι» για να κάνει αυτά τα οποία μπορεί να παρουσιάζει κάθε φορά όπως θα ήθελε τα πράγματα. Σας ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κ. Ακτύπη.

Κύριε Διοικητά, όπως βλέπετε είναι πολλές οι ερωτήσεις οι οποίες καλύπτουν η μία την άλλη. Πιστεύω ότι θα μπορέσετε να κάνετε μια πιο συνοπτική τοποθέτηση.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας):** Θα φροντίσω να είμαι σχετικά σύντομα και να μην πω σε μεγάλο βάθος, παρόλο που κάποιες από αυτές είναι πολύ σοβαρές. Θα κοιτάξω να σεβαστώ τον χρόνο.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Θα είναι και μια ευκαιρία να σας ξανακαλέσουμε.

**ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας):** Με μεγάλη χαρά. Να ξεκινήσω με την κυρία Χατζηιωαννίδου, για την εμπέδωση της νομιμότητας που ρωτήσατε. Κοιτάξτε, είναι δύο πράγματα. Το ένα είναι οι έλεγχοι. Πρώτα απ’ όλα, όμως, θέλω να ζητήσω συγγνώμη αν από λάθος δικό μου έχω δώσει την εντύπωση ότι όλα είναι τέλεια. Δεν είναι. Είμαστε μία Ανεξάρτητη Αρχή που λειτουργεί από την 1η Φεβρουαρίου του 2023. Όλα αυτά που λέτε τα έχουμε επισημάνει. Άρα, λοιπόν, θέλω να πω ότι είναι πολλά αυτά που πρέπει να γίνουν το επόμενο διάστημα. Αλλά για μία Ανεξάρτητη Αρχή που λειτουργεί εδώ και ενάμιση χρόνο το ότι κατάφερε και «πάτησε στα πόδια της» είναι μεγάλο κατόρθωμα.

Ξέρετε, ότι έχω ένα όνομα στην Αγορά Εργασίας, εν πάση περιπτώσει. Αυτή, η οργανωτική αναδιάρθρωση και μετάπτωση που κάνω τώρα με την μετατροπή της Επιθεώρησης Ανεξάρτητη Αρχή είναι η τέταρτη στην καριέρα μου, έχω κάνει άλλες τρεις και μπορώ να σας πω ότι, το να πατήσει ένας οργανισμός στα πόδια του μέσα σε λίγους μήνες δεν είναι καθόλου εύκολο και ταυτόχρονα να κάνει και αυτό το ιστορικό ρεκόρ ελέγχων. Δηλαδή, είναι, σαν να επισκευάζεις τον κινητήρα ενός αεροπλάνου ενώ είναι σε πτήση. Άρα, λοιπόν, σε καμία περίπτωση δεν είναι όλα τέλεια και είναι πολλά πράγματα που πρέπει να γίνουν.

Τώρα, να απαντήσω τώρα στην κυρία Χατζηιωαννίδου. Ξέρετε ο στόχος, λοιπόν, είναι η εμπέδωση της νομιμότητας, ένας τρόπος είναι οι έλεγχοι και ο άλλος, θα το ξεκινήσουμε αυτό από την επόμενη χρονιά. Πρέπει να κάνουμε και μια κατανομή των ανθρώπων μας, για να δούμε ποιος θα κάνει τι;

Θέλουμε, να ξεκινήσουμε μια σειρά από παρουσιάσεις στα σχολεία, σε εκπαιδευτικά ιδρύματα, σε πανεπιστήμια και γενικά σε εκπαιδευτικούς οργανισμούς, γιατί οι σημερινοί μαθητές και φοιτητές, είναι οι αυριανοί εργοδότες και εργαζόμενοι. Άρα, λοιπόν, εμείς θέλουμε να κινηθούμε από του χρόνου σε δύο άξονες. Ο ένας είναι τα οφέλη της δηλωμένης εργασίας και η ζημιά που προκαλεί στο κράτος η αδήλωτη εργασία και το άλλο είναι τα θέματα υγείας και ασφάλειας στην εργασία.

Έτσι, ήδη, φτιάχνουμε ένα πλάνο και προσπαθούμε να κάνουμε μια κατανομή των συναδέλφων, για να δω πώς θα το υλοποιήσουμε. Δεν είναι ο κ. Μπιμπίλας εδώ, απλώς να του πω το εξής. Ήθελα, να του πω ότι πέρσι και φέτος, αλλά πέρυσι έχουμε συγκεκριμένα αποτελέσματα. Ήταν, η πρώτη φορά που ελέγχθηκαν τα θέατρα στη διάρκεια που γίνονται πρόβες και είναι η πρώτη φορά που επιβλήθηκαν πρόστιμα σε επιχειρηματίες, στο θεατρικό τομέα και συνεχίζονται και φέτος.

Τώρα, ακούστε, την σχέση μας με την Εκτελεστική Εξουσία και γενικά με το Πολιτικό Σύστημα. Η πεποίθησή μου είναι ότι, η Ανεξάρτητη Αρχή με όλο το Πολιτικό Σύστημα η σχέση του πρέπει να είναι, «Μακριά και αγαπημένοι». Ξέρετε, υποστηρίζω, πάρα πολύ το εγχείρημα της Ανεξάρτητης Αρχής, γιατί θεωρώ ότι στον 21ο αιώνα ένας Ελεγκτικός Εποπτικός Μηχανισμός που αποτελείται από στελέχη που έχουν ακαδημαϊκό υπόβαθρο που έχουν πολύ μεγάλη εμπειρία στο πεδίο που έχουν γνώσεις και ικανότητες, δεν βλέπω το λόγο, γιατί θα πρέπει να κηδεμονεύεται από την κάθε πολιτική ηγεσία;

Ξέρετε, αυτό το λέω όχι σαν Διοικητής. Διοικητής σήμερά είμαι, αύριο δεν είμαι. Το λέω σαν φορολογούμενος πολίτης. Με ενοχλεί, η ιδέα, δηλαδή ένας εποπτικός μηχανισμός να είναι το «Μακρύ χέρι» των πολιτικών ηγεσιών, κάθε πολιτικής ηγεσίας. Ένα αυτό. Τώρα θέλω να μιλήσω για κάτι πάρα πολύ σοβαρό, το οποίο έχει να κάνει με τα εργατικά ατυχήματα. Λυπάμαι, γι’ αυτή την παραφιλολογία που έχει κυκλοφορήσει όλο αυτό το διάστημα και ακόμα λυπάμαι που η αλήθεια, θα χαλάσει αυτό το αφήγημα.

 Θέλω να πω το εξής.

Εμείς, σαν Επιθεώρηση Εργασίας, έχουμε έναν πολύ συγκεκριμένο τρόπο που καταγράφουμε τα εργατικά ατυχήματα και κυρίως, τα θανατηφόρα που είναι μεγάλη πληγή. Έτσι, λοιπόν, θα σας πω το εξής και μπορούμε αυτό να το δούμε με όποιον το αμφισβητεί με στοιχεία συγκεκριμένα ένα, ένα.

Θα σας πω ότι τα αμιγώς εργατικά θανατηφόρα εργατικά ατυχήματα την προηγούμενη χρονιά, ήταν 47. Από αυτά 17, ήταν τοπ καθ’ ύψος που είναι το κύριο και βασικό αίτιο. Την προηγούμενη χρονιά ήταν 46, αυτά είναι τα αμιγώς εργατικά ατυχήματα που είναι στην αρμοδιότητα της Επιθεώρησης Εργασίας. Ξέρετε, είναι πολύ θλιβερό, θέματα που έχουν να κάνουν με θάνατο με την οδύνη των ανθρώπων που μένουν και θρηνούν τους ανθρώπους τους που έχασαν, αυτά τα νούμερα να γίνονται αντικείμενο, πώς να το πω τώρα, διχογνωμίας.

Αν θέλετε, μπορούμε να το δούμε αυτό πολύ συγκεκριμένα. Εγώ να σας πω ότι εμείς έχουμε αυξήσει τους ελέγχους κατά 10% εκεί που υπάρχει επικινδυνότητα. Θεωρώ ότι η ψήφιση του νόμου 4512/18 που επρόκειτο να γίνει μέχρι τέλος της χρονιάς απ’ ότι μαθαίνω θα φέρει μια πολύ μεγάλη τάξη στο κομμάτι αυτών των ελέγχων, για θέματα Υγείας και Ασφάλειας. Να πω, επίσης και κάτι άλλο, είναι λάθος ο τρόπος τελείως, το να αθροίζουμε Α.Φ.Μ. επιχειρήσεων και να τα διαιρούμαι με τον αριθμό των επιθεωρητών.

 Ξέρετε, οι Αγγλοσάξονες λένε, υπάρχουν τα ψέματα, τα μεγάλα ψέματα και οι στατιστικές. Τι θα πει αυτό; Αυτό θα πει, ότι βάζουμε στην ίδια επικινδυνότητα το περίπτερο, τις γωνίες και το φαρμακείο, που είναι κάτω από το γραφείο μου, με τη βιομηχανία. Άλλωστε, και στατιστικά αν το δούμε, δυστυχώς, τα πιο πολλά θανατηφόρα ατυχήματα γίνονται σε επιχειρήσεις που έχουν λίγα άτομα.

 Τώρα, για την ψηφιακή κάρτα, ναι, θα βοηθήσει και ήδη βοηθάει πολύ, είναι ένα πολύ σημαντικό εργαλείο, εγώ, θεωρώ, ότι είναι ένα πολύ μεγάλο εργαλείο. Ξέρετε, όταν συμβαίνει κάτι πολύ θετικό, δεν καταλαβαίνουμε πόσο σημαντικό είναι, αλλά θεωρώ, ότι όσο περνάνε τα χρόνια, η αγορά εργασίας και η ελληνική κοινωνία θα το εμπεδώνουν ακόμα περισσότερο.

 Για αυτό που ειπώθηκε για τον έλεγχο στην Περιφέρεια, εδώ που τα λέμε, είναι ανθρώπινο, ο Επιθεωρητής ο οποίος θα πάει να γράψει μια ταβέρνα, την Κυριακή θα πάει να φάει εκεί με την οικογένειά του. Ακούστε, το έχουμε επισημάνει αυτό, έχουμε βάλει στο πρόγραμμά μας και μάλιστα, για να καλύψουμε και το κόστος, θέλουμε να το καλύψουμε αυτό μέσα από το ΕΣΠΑ, τους χιαστί ελέγχους. Τι θα πει αυτό; Αυτό θα πει, ότι ένας Ειδικός Επιθεωρητής φεύγει από την Αθήνα μαζί με έναν Επιθεωρητή από τη Χαλκίδα και πηγαίνουν και κάνουν έλεγχο σε επιχειρήσεις που είναι στη Λάρισα, ή και αντίστοιχα.

 Αυτό βοηθάει σε αυτό που είπατε εσείς, σε αυτή τη κατεύθυνση. Και βέβαια, ένας άλλος τρόπος είναι η διεύρυνση των αρμοδιοτήτων. Δηλαδή, σκεφτόμαστε, αλλά ακόμα προσπαθούμε να δούμε λίγο το νομικό πλαίσιο. Για παράδειγμα, γιατί ο Επιθεωρητής ο οποίος έχει τώρα χωρική αρμοδιότητα τον Νομό Λάρισας να μην μπορεί να κάνει ελέγχους και στον διπλανό νομό; Δηλαδή, ο νόμος είναι νόμος παντού σε όλη την Ελλάδα και η εργατική νομοθεσία. Τα εξετάζουμε όλα αυτά πάντως, γιατί αυτό που λέτε είναι πολύ σημαντικό.

 Τώρα, ο κ. Μουλκιώτης με μπέρδεψε λίγο και με μπέρδεψε για τον εξής λόγο: Εγώ δεν κατάλαβα, είναι υπέρ ή κατά της Ανεξάρτητης Αρχής; Γιατί στην αρχή είπε πως ήταν κατά και μετά έψεξε τον Υπουργό τον κ. Γεωργιάδη, ότι καταφέρθηκε κατά της Ανεξαρτησίας της Αρχής. Είστε υπέρ ή κατά;

 **ΓΕΩΡΓΙΟΣ ΜΟΥΛΚΙΩΤΗΣ:** Ξεκάθαρα. Έψεξα τον κ. Γεωργιάδη γιατί παρεμβαίνει σε κάποια πράγματα κατά της νομοθεσίας που υφίσταται και έχει ψηφιστεί. Ο νόμος του κράτους είναι συγκεκριμένος τώρα. Όμως, σε σχέση με το δήθεν Ανεξάρτητο της Αρχής και με τον τρόπο που έγινε, είμαστε αντίθετοι και το είπαμε, είναι η Διεθνής Σύμβαση 81, για την οποία δεν έχει απαντηθεί ποτέ και τώρα η ILO  βέβαια θα δώσει και την απάντηση.

 Όπως ξέρετε, η Ελλάδα έχει καταδικαστεί όταν υπήρχαν οι Νομαρχιακές Αυτοδιοικήσεις πάλι, γιατί έγινε κάποια διαδικασία. Και τι έγινε; Επανήλθε πάλι πίσω. Γιατί; Γιατί η Διεθνής Σύμβαση Εργασίας που έχει κυρώσει η χώρα μας, αναφέρεται πάρα πολύ συγκεκριμένα, ότι πρέπει να είναι η Επιθεώρηση Εργασίας στην Κεντρική Διοίκηση, με συγκεκριμένο ρόλο και τρόπο. Το λέει η νομοθεσία και το λέει το ILO. Εγώ, αυτό το θεωρώ, επειδή το έχουμε κυρώσει, είναι ένα ζήτημα. Το σέβομαι αυτή τη στιγμή, όπως επίσης είπα, ότι και η νομοθεσία είναι έτσι και αφού είναι έτσι η νομοθεσία σήμερα με την Ανεξάρτητη Αρχή, έρχεται και ο κ. Υπουργός και κάνει αυτή την παρέμβαση και εσείς την αποδεχθήκατε απ’ ότι κατάλαβα.

 **ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας):** Ακούστε, δεν έχει σημασία τι αποδέχθηκα και τι όχι ή τι είπε ή δεν είπε ο κάθε Υπουργός, σημασία έχει τι λέει ο νόμος. Ο νόμος καθορίζει τις σχέσεις μας. Ένα είναι αυτό και κάτι άλλο. Ακούστε, είναι σταθερή μας αρχή, μένουμε μακριά από δηλώσεις πολιτικών, από το πολιτικό γίγνεσθαι και είμαστε επικεντρωμένοι στο έργο μας. Άρα, το τι είπε ο ένας ή ο άλλος Υπουργός και όλα αυτά, εμείς βάζουμε το κεφάλι κάτω και κάνουμε τη δουλειά μας. Ακούστε, εγκύκλιος είναι και αυτή που βγάζει και ο Διοικητής της Επιθεώρησης.

 Τώρα, να πω κάτι άλλο. Αυτό που είπατε για τους κοινωνικούς εταίρους, κοιτάξτε, αυτό είναι θέμα νομοθέτη, δεν είναι δικό μου. Ο νομοθέτης λέει ότι το ΣΚΕ καταργείται και αντικαθίσταται από το Συμβούλιο Διοίκησης. Πρώτον. Δεύτερον, εγώ πάντως από σεβασμό στους κοινωνικούς εταίρους, με το που τοποθετήθηκα, ζήτησα και συναντήθηκα με όλους τους κοινωνικούς εταίρους. Τους είπα, ότι η πόρτα η δικιά μας είναι πάντα ανοικτή να θέσουν οποιοδήποτε θέμα θέλουν κυρίως και κάτι άλλο, ποτέ, ποτέ και σε καμία περίπτωση, δεν έχω αρνηθεί σε κανέναν μία συνάντηση. Ξέρετε, εγώ σαν Διευθυντής Ανθρώπινου Δυναμικού, είχα αυτό που λένε 30 χρόνια, το open door policy, ποτέ δεν αρνήθηκα σε κάποιον μια συνάντηση.

 Τώρα, για το θέμα των εργατικών διαφορών, ναι, ακούστε, αν όντως για τις εργατικές διαφορές υπάρχει μια μικρή κάμψη, ενδεχομένως αυτό να είναι ένα αποτέλεσμα των περισσότερων ελέγχων που γίνεται. Δεν το ξέρουμε ακόμα, θα πρέπει να περάσει ένας χρόνος ακόμα για να το επιβεβαιώσουμε.

 Δεύτερον, αν θέλετε την άποψή μου, δεν έχει σημασία αν είναι χίλιες πάνω, χίλιες κάτω, σημασία έχει ότι οι εργαζόμενοι ξέρουν ότι μπορούν να προσφύγουν στην Επιθεώρηση να επιλυθεί το θέμα τους, 55% των περιπτώσεων που έρχονται επιλύεται, να πάρουν τα χρήματά τους μέσα σε ένα μήνα και να μην περιμένουν να πάμε στα δικαστήρια να τα «ένας Θεός ξέρει πότε».

 Για τις κρίσεις που λέγατε να θυμίσω ότι τελευταία φορά που έγιναν κρίσεις ήταν το 2006, από τότε δεν έχουν γίνει κρίσεις και να πω το εξής. Τώρα ξεκινήσαμε, τώρα που πρέπει να κάνουμε τα πρώτα μας βήματα, είναι ώρα να κάνουμε κρίσεις; Δηλαδή θέλω να πω, έχουμε λύσει όλα τα άλλα, οργανωτικά και λειτουργικά, και πρέπει να βάλουμε μπροστά τις κρίσεις;

 Για το θέμα των επαγγελματικών ασθενειών, είναι όντως ένα θέμα πολύ σοβαρό. Ποτέ δεν έχει γίνει κάτι γι’ αυτό, επεξεργαζόμαστε πρόταση, γιατί έχουμε συναδέλφους οι οποίοι είναι στη SLIC, στην Senior Labour Inspectors’ Committee, που έρχονται σε δύσκολη θέση κάθε φορά, που δεν που δεν αναφέρονται θέματα επαγγελματικών ασθενειών. Είναι κάτι που η χώρα μας πρέπει να κάνει και εμείς θα πάρουμε την πρωτοβουλία να το ξεκινήσουμε.

 Να σας πω ότι για τους γιατρούς εργασίας που λέτε ότι θέτουν θέματα επαγγελματικών ασθενειών, με συγχωρείται αλλά είμαι σε αυτή την καρέκλα δύο χρόνια και τρεις μήνες δεν έχει αναφερθεί από γιατρούς ποτέ και καμία επαγγελματική ασθένεια. Αν έχετε κάποια πολύ ευχαρίστως να το δούμε και να το διερευνήσουμε.

 Για το θέμα της βίας και παρενόχλησης ο Συνήγορος του Πολίτη λαμβάνει χώρα. Αν τη μία χρονιά είχαμε 151 περιστατικά, την άλλη 230, φέτος θα φτάσουμε τα 300, στην παρούσα φάση δεν είναι τόσο πολύ τα νούμερα που έχουν σημασία, σημασία έχει ότι κάποιοι συμπολίτες, κάποιοι εργαζόμενοι, που έχουν θέμα, έχουν κάποιον να το αναφέρουν και να γίνει κάτι. Αναφορικά με την υποστελέχωση, σας είπα ότι δεν είναι σωστή η διαίρεση ανάμεσα σε Επιθεωρητές και σε ΑΦΜ επιχειρήσεων, ανεξάρτητα από το μέγεθος των επιχειρήσεων.

 Όσον αφορά στο θέμα της Ρόδου και άλλων υπηρεσιών, που όντως δεν έχουμε κόσμο. Πρώτα απ’ όλα να σας πω ότι δεν είναι τόσο απλό για κάποιον να γίνει Επιθεωρητής Εργασίας. Δηλαδή, μας είχαν έρθει από το ΑΣΕΠ πέρσι 20 άτομα, τα 10 όταν έμαθαν ποιο είναι το αντικείμενο της δουλειάς, έφυγαν, πήγαν αλλού, γιατί δεν παίρνουν μέρος σε ένα διαγωνισμό του ΑΣΕΠ, παίρνουν σε δυο - τρεις. Το να γίνεις Επιθεωρητής Εργασίας, το οποίο είναι πάρα πολύ σημαντικό και πολύ σοβαρό, σημαίνει ότι μέσα σου ως άνθρωπος πρέπει να θέλεις την επιβολή του νόμου, δεν το έχουν όλοι.

 Μιας και μιλάμε για τα ίδια τα θέματα των ελέγχων στη Ρόδο συγκεκριμένα, να πω ότι ναι όντως δεν υπάρχει, είχαν προκηρυχθεί θέσεις στο παρελθόν, δεν καλύφθηκαν, συνταξιοδοτήθηκαν όσο ήταν εκεί, έκλεισε το τμήμα. Παρόλα αυτά, δεν έχει μείνει έτσι, δηλαδή, γίνονται πολύ συχνά έλεγχοι είτε από τον Πειραιά είτε από ειδικούς επιθεωρητές. Να σας πω ότι μόνο το 2023 για θέματα υγείας και ασφάλειας έγιναν 217 έλεγχοι και το 2024 μέχρι τώρα έχουν γίνει 156. Πήγαν συνάδελφοι την άνοιξη και το καλοκαίρι σε ξενοδοχεία που είναι υπό κατασκευή, γιατί πηγαίνουμε και κάνουμε ελέγχους εστιασμένα, και έκαναν 156 ελέγχους. Θέλω να πω, δηλαδή, ότι μη δημιουργείται η εντύπωση ότι επειδή δεν υπάρχει τμήμα δεν γίνονται και έλεγχοι. Το ίδιο γίνεται και στην Ελευσίνα και παντού.

 **ΓΕΩΡΓΙΟΣ ΜΟΥΛΚΙΩΤΗΣ:** Να σας βοηθήσω, αμφίβιος εργαζόμενος υπήρχε στη Ρόδο πέρσι και δεν το είχαμε πάρει χαμπάρι. Αντιλαμβάνεστε τι λέω.

 **ΓΕΩΡΓΙΟΣ ΤΖΙΛΙΒΑΚΗΣ (Διοικητής Επιθεώρησης Εργασίας):** Αντιλαμβάνομαι, αλλά πρέπει να καταλάβουμε όλοι μας ότι ποτέ και σε καμία περίπτωση δεν θα υπάρχει ένας Επιθεωρητής πίσω από κάθε εργαζόμενο. Δεν υπάρχει πουθενά στον κόσμο.

 Σχετικά με τη Νομική Υπηρεσία που αναφέρατε, σας είπα ότι έχει προκηρυχθεί ο πρώτος διαγωνισμός, κατέστη άγονος για γραφειοκρατικούς λόγους, ξαναέγινε. Τον Ιούλιο που μας πέρασε είδαμε περίπου γύρω στους 30 υποψηφίους και τώρα τέλος Σεπτεμβρίου αρχές Αυγούστου θα ανακοινωθούν τα ονόματα των 2 επιλαχόντων.

 Για το καθεστώς της επικίνδυνης και ανθυγιεινής εργασίας είμαι απολύτως σύμφωνος. Ήδη έχω κάνει μια προεργασία και δεσμεύομαι να το προχωρήσω.

 Άλλο ένα θέμα είναι οι περιοχές που είναι ένα άτομο, η Ζάκυνθος, η Άνδρος, η Κεφαλονιά, το Ρέθυμνο, βρέθηκε τελικά δύο άνθρωποι, όχι μέσα από το ΑΣΕΠ, μέσα από την κινητικότητα, ένας θα πάει στο Ρέθυμνο και ένας θα πάει στη Ζάκυνθο. Ευτυχώς, γιατί οι άνθρωποι ήταν εκεί μέχρι τώρα και πρόκειται σε λίγο να πάρουν σύνταξη, τουλάχιστον να μην κλείσει η Υπηρεσία.

 Ήδη, σας είπα ότι έχουν εγκριθεί 70 θέσεις, θα έρθουν 30 μέχρι τώρα και έχουμε ζητήσει και άλλες 60.

Τώρα να πω και κάτι άλλο που είναι λίγο γενικό, αλλά νομίζω ότι απαντάει σε πολλά. Ξέρετε από την αρχή της χρονιάς έχει συμβεί το εξής. Έρχονται από πολλές περιοχές, παράδειγμα, Πειραιάς ή Κηφισιά ή από διαφορετικούς κλάδους, παράδειγμα, στοιχηματικές εταιρείες, πρακτορεία του ΟΠΑΠ, διαγνωστικά κέντρα στο γραφείο και με τον έναν ή τον άλλο τρόπο μας λένε πως τους έχουμε στοχοποιήσει, γιατί είναι κλάδοι, είναι περιοχές που είχε να πατήσει επιθεωρητής χρόνια.

Για πρώτη φορά, λοιπόν, γίνονται στοχευμένοι και οργανωμένοι έλεγχοι και αυτό έχει σαν αποτέλεσμα να έχουν αρχίσει πολλοί επιχειρηματίες να παραπονιούνται.

 Εμείς δεν στοχοποιούμε κανέναν, τη δουλειά μας κάνουμε.

 Για την κυρία Φωτίου, να πω για το μπόνους του Διοικητή, δυστυχώς, δηλαδή, αλλά είναι ψευδές. Ο Διοικητής έχει πάρει ένα μπόνους για το δεύτερο εξάμηνο του 2022 και μέχρι εκεί. Όλα όσα διαβάζετε ξέρω ότι είναι ψευδή.

 Για τα Βιβλιάρια Εργασίας Ανηλίκων αυτό είναι κάτι πολύ σημαντικό. Επιβαρύνεται το έργο των Επιθεωρητών και όλα αυτά.

Ακούστε, τα επισημάναμε αυτά από πέρυσι. Το χειμώνα που μας πέρασε κάναμε μια πάρα πολύ καλή προετοιμασία με το Υπουργείο Ψηφιακής Διακυβέρνησης που μας βοήθησε πάρα πολύ σε αυτό. Είχαμε φτάσει πολύ κοντά για να το κλείσουμε, κάναμε και μια συνάντηση με την πολιτική ηγεσία για το πώς ακριβώς θα δρομολογηθεί το τελευταίο βήμα. Με τους ανασχηματισμούς και όλα αυτά πήγε πίσω αυτή η ιστορία, όμως τώρα το έχουμε βάλει μπροστά πάλι και θεωρούμε ότι σε ένα δίμηνο από τώρα θα έχει ολοκληρωθεί, έτσι ώστε από την επόμενη σεζόν ο τρόπος έκδοσης των βιβλιαρίων εργασίας ανηλίκων να είναι ψηφιοποιημένος.

 Η αλήθεια είναι ότι υπάρχει αύξηση των αιτημάτων για έκδοση αυτών των βιβλιαρίων για δύο λόγους. Ο ένας λόγος είναι ότι δεν υπάρχει πια προσωπικό, έτσι το προσωπικό λιγοστεύει και ο άλλος είναι, γιατί η Επιθεώρηση Εργασίας έχει κάνει πάρα πολλούς ελέγχους στο συγκεκριμένο κομμάτι.

Με ρωτήσατε για τους ελέγχους για την Ψηφιακή Κάρτα. Έχουμε κάνει πάρα πολλούς ελέγχους και μπορούμε να παραθέσουμε και τα στοιχεία τα οποία τα δημοσιεύουμε άλλωστε, ειδικά στις τράπεζες και τα σούπερ μάρκετ που ήταν οι πρώτοι που μπήκαν στο σύστημα αυτό. Εμείς, επειδή ξέρετε σκοπός μας είναι η συμμόρφωση και όχι η τιμωρία και τα πρόστιμα, στα 250 - αν θυμάμαι καλά – Α.Φ.Μ. που μπήκαν στην Ψηφιακή Κάρτα στην αρχή, επειδή ήταν και μικρός ο αριθμός στείλαμε από μία επιστολή που λέγαμε ότι «ξέρετε, έχουμε τρόπο να σας παρακολουθούμε από απόσταση, παρακαλούμε συμμορφωθείτε, ερχόμαστε» και μετά από αυτό ξεκίνησαν οι έλεγχοι και βέβαια στις Ενώσεις των σούπερ μάρκετ, σε κατ΄ ιδίαν επισκέψεις που είχαμε στο γραφείο, σε συνάντηση μας στην Ένωση Ελληνικών Τραπεζών τους εξηγήσαμε ακριβώς πώς γίνονται οι έλεγχοι και πώς θα γίνονται και μετά ακολούθησαν οι έλεγχοι που η αλήθεια είναι ότι απέδωσαν πολύ και, βέβαια, κρίνουμε ότι υπάρχει συμμόρφωση από την αύξηση των αιτημάτων των υπερωριών και από την αύξηση του αριθμού των εργαζομένων που τις πληρώνονται.

Επίσης, κάτι άλλο το οποίο δεν το έχουμε πει. Παρόλο που υπήρχαν Οδηγίες από τον «EUROPEAN LABEL AUTHORITY» για ελέγχους στο συγκεκριμένο κομμάτι, όσο καιρό ήταν η Επιθεώρηση Εργασίας στη ζεστή αγκαλιά του Υπουργείου δεν είχαν πραγματοποιηθεί. Από τότε που έγινε Ανεξάρτητη Αρχή έχουν ξεκινήσει να γίνονται έλεγχοι για την καταπολέμηση του εργασιακού trafficking. Επιθεωρητές μαζί με αστυνομικούς από τη Διεύθυνση Καταπολέμησης της Εμπορίας Ανθρώπων έχουν εκπαιδευτεί στο θέμα της διαπίστωσης σε ποιες περιπτώσεις έχουμε trafficking, έχουν πραγματοποιήσει όλο το 2023 πολλούς κοινούς ελέγχους και μέχρι τώρα έχουμε στείλει σαν Επιθεώρηση Εργασίας έξι διακινητές στον Εισαγγελέα.

Για τους οδηγούς που λέγατε, διενεργούμε κάθε χρόνο και νομίζω - αν θυμάμαι καλά και αυτή την περίοδο τώρα - ελέγχους για τις οδικές μεταφορές για οδηγούς και για προσωπικό λεωφορείων και φορτηγών που απασχολούνται παράνομα ή παράτυπα.

 Για τις καταγγελίες να πω το εξής. Στο 90% των καταγγελιών για να μην πω και παραπάνω εμείς παρεμβαίνουμε. Είναι εξαιρετικά απίθανο να μην παρέμβουμε σε καταγγελία. Δεν θα παρέμβουμε μόνο, αν για παράδειγμα, έχουμε επανειλημμένα για ένα μέρος καταγγελία ή πάμε τρεις ή τέσσερις φορές και δεν βρούμε κάτι. Σε όλες τις άλλες περιπτώσεις δεν υπάρχει περίπτωση να μην παρέμβουμε είτε το τοπικό Τμήμα είτε οι Ειδικοί Επιθεωρητές.

Επίσης και κάτι άλλο. Από τη στιγμή που έχουμε το σύστημα risk analysis, άμα κάποιος ελεγχθεί και βρεθεί παραβάτης, καταχωρείται στο σύστημα και εμείς ξανά ελέγχουμε πάλι για συμμόρφωση. Άρα, δεν είναι ότι ήρθε η επιθεώρηση τώρα και θα ξανάρθει πάλι μετά από πέντε χρόνια.

Για το θέμα των καταγγελιών για τους αλλοδαπούς ιδιοκτήτες καταστημάτων. Ξέρετε, σε εμάς έχει σημασία αυτό, εμείς το ΑΦΜ βλέπουμε. Τώρα, αν ο ιδιοκτήτης θα είναι από το Μπαγκλαντές ή αν θα είναι από ένα χωριό έξω από την Άμφισσα, αυτό δεν μας αφορά. Εμείς ελέγχουμε τη νομιμότητα. Εάν πρέπει να λειτουργεί, εάν ο εργαζόμενος είναι δηλωμένος, αν αυτός που εργάζεται είναι δηλωμένος στο σωστό ωράριο, εάν εργάζεται ενώ έχει δηλωθεί ρεπό. Εμάς μας ενδιαφέρει η νομιμότητα, όχι από που κατάγεται.

Να πω το εξής, ειδικά για τον κλάδο του τουρισμού και επισιτισμού. Να σας πω ότι επειδή είναι πολύ φορτωμένες, ήδη, οι τοπικές υπηρεσίες, αυτό που κάνουμε και τώρα μάλιστα σε λίγες ημέρες από τώρα θα βγάλουμε και τα στοιχεία του 2024, αυτής της χρονιάς, από 1η Ιουνίου μέχρι 30 Αυγούστου, μια ομάδα από ειδικούς επιθεωρητές, προγραμματισμένα, επισκέπτεται όλους τους τουριστικούς προορισμούς σε όλη την Ελλάδα και κάνει ελέγχους στο κομμάτι αυτό. Για να πιάσουμε την καθαρά τουριστική περίοδο, να σας πω ότι πέρυσι, το 2023, πραγματοποιήσαμε περίπου, μόνο γι’ αυτό το κομμάτι, σε τρία - τέσσερα ΚΑΔ, ξενοδοχεία, εστίαση σε τουριστικές περιοχές, 7.500 ελέγχους και επιβάλαμε περίπου 8 εκατομμύρια πρόστιμα. Τώρα θα δούμε και τα αποτελέσματα της τρέχουσας χρονιάς, μέσα στις επόμενες ημέρες.

Για τη στελέχωση. Είναι ένα θέμα η στελέχωση. Επιφυλάσσομαι για αυτό. Είναι η πρώτη φορά που μας λένε ότι δεν έχουμε απαντήσει, επί της ουσίας, σε ερώτημα και δεχόμαστε πολλά κάθε εβδομάδα. Δεσμεύομαι να το δω και θα σας πω. Μου κάνει εντύπωση.

**ΓΕΩΡΓΙΟΣ ΜΟΥΛΚΙΩΤΗΣ**: Δεν είναι μία, είναι τρεις. Έχετε λάβει γνώση; Αυτό είναι το ερώτημα, πολύ συγκεκριμένο. Δεν το έστειλε το Υπουργείο; Δεν θέλετε εσείς; Συνεννοηθήκατε; Εγώ τα βάζω συγκεκριμένα για να ξεκαθαρίζουμε.

**ΓΕΩΡΓΙΟΣ ΤΖΙΛΙΒΑΚΗΣ(Διοικητής Επιθεώρησης Εργασίας):** Σας είπα τις σχέσεις μου με την πολιτική ηγεσία. Μακριά και αγαπημένοι.

**ΓΕΩΡΓΙΟΣ ΜΟΥΛΚΙΩΤΗΣ**: Το εκτιμώ και το αξιολογώ, αλλά μια απάντηση θα ήθελα. Επίσης, είπα για την ΕΑΒ, γιατί τα θέματα της ΕΑΒ τα προωθήσατε σε άλλη υπηρεσία και τους αποκλείσατε.

 **ΓΕΩΡΓΙΟΣ ΤΖΙΛΙΒΑΚΗΣ(Διοικητής Επιθεώρησης Εργασίας):** Κοιτάξτε, να σας πω κάτι. Μισό λεπτό. Δεν είναι το θέμα τι λέμε εμείς. Εγώ δεν σας κρύβω ότι επειδή ήταν και οι πρώτες βδομάδες, μάλιστα, που ήμουν στη θέση αυτή, με ενδιέφερε να μην κάνουμε κάποιο λάθος. Έτσι, απευθυνθήκαμε στο Γενικό Λογιστήριο του Κράτους και εκεί επιβεβαιώσαμε ότι είναι στο ενιαίο μισθολόγιο. Άρα, τι έλεγχο να κάνουμε στο κομμάτι αυτό.

**ΓΕΩΡΓΙΟΣ ΜΟΥΛΚΙΩΤΗΣ**: Υπάρχει διάταξη που το λέει αυτό; Έχετε έγγραφο που λέει ότι για την ΕΑΒ δεν ελέγχετε εσείς, να το ξέρω. Αν υπάρχει έγγραφο συγκεκριμένο, να δούμε πως θα κινηθούμε.

**ΓΕΩΡΓΙΟΣ ΤΖΙΛΙΒΑΚΗΣ(Διοικητής Επιθεώρησης Εργασίας):** Δεν μιλάω για την υγεία και ασφάλεια.

**ΓΕΩΡΓΙΟΣ ΜΟΥΛΚΙΩΤΗΣ**: Κύριε Διοικητά, είστε έμπειρος. Υπάρχει ζήτημα με τους εργαζόμενους, θέματα οικονομικά και μου λέτε όχι να πάτε στο Γενικό Λογιστήριο του Κράτους. Θα πάω να ρωτήσω, δηλαδή, τον Υπουργό Οικονομικών, γι’ αυτό το θέμα που έχει σχέση με σύμβαση εργασίας, εξαρτημένη σύμβαση. Δεν είναι δημόσιος υπάλληλος. Αυτό είναι το ερώτημα, το οποίο εγώ είμαι βέβαιος, δεν έχετε πάρει απάντηση, τουλάχιστον γραπτή. Μα δεν μπορούν να σας απαντήσουν, είναι αντιφατικό αυτό το οποίο ζητάνε.

**ΝΕΟΚΛΗΣ ΚΡΗΤΙΚΟΣ(Πρόεδρος της Επιτροπής):** Κύριε Μουλκιώτη, σας παρακαλώ πολύ και εγώ δεσμεύομαι να σας απαντήσει ο Διοικητής.

**ΓΕΩΡΓΙΟΣ ΜΟΥΛΚΙΩΤΗΣ**: Υπάρχει email, ο τότε διευθύνων σύμβουλος έκανε παράπονα στο ΣΕΠΕ και στο Υπουργείο, ότι τους γίνονται πολύ έλεγχοι από το τοπικό ΣΕΠΕ, και μετά από λίγο ξεκινήσαν. Μιλάω ευθέως και μιλάω καθαρά. Είμαι ξεκάθαρος, επειδή μιλάω πάντα με έγγραφα, τα καταθέτω και στα πρακτικά. Από τον διευθύνοντα σύμβουλο της ΕΑΒ, παράπονο, γιατί γίνονται έλεγχοι και ω του θαύματος ξαφνικά, τους καλείτε στην Αθήνα. Και λέω έχετε καλέσει και άλλα μεγάλα σωματεία, γιατί είναι χίλια περίπου άτομα εκεί. Είμαι βέβαιος όχι.

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε.

Ο κ. Αναλυτής, έχει τον λόγο.

**ΜΗΝΑΣ ΑΝΑΛΥΤΗΣ (Μέλος του Συμβουλίου Διοίκησης της Ανεξάρτητης Αρχής Επιθεώρησης Εργασίας – Οικονομολόγος PHD):** Μια γενικότερη τοποθέτηση. Καταρχάς, βλέπω ότι υπάρχει ένα πάρα πολύ καλό κλίμα και μια συναίνεση στο θέμα της υποστελέχωσης. Τα άτομα, πράγματι, είναι λίγα και θα γίνουν ακόμα λιγότερα. Το λέω από φόβο καρδίας, διότι κάποια άτομα μέσα στα χρόνια πρόκειται να πάρουν σύνταξη.

Θα πρέπει το κενό αυτό να το καλύψουμε όσο γίνεται πιο γρήγορα. Δεν είναι θέμα δικό μας να προκηρύξουμε θέσεις, είναι θέμα της κεντρικής κυβέρνησης. Αυτοί θα κάνουν τη δουλειά. Εμείς απλώς τους επισημαίνουμε ότι υπάρχει τεράστιο πρόβλημα, δηλαδή με τα 700 άτομα, ύστερα από πέντε χρόνια μπορεί να είναι 500. Θα μου πείτε, αυτό είναι το ένα θέμα. Από την άλλη, πάλι, υπάρχει και η τεχνική νοημοσύνη, υπάρχουν οι τεχνολογικές εφαρμογές, οι οποίες επιτρέπουν όχι να καλύψουν στο 100% αυτό το έλλειμμα αλλά να βοηθήσουν και να βοηθήσουν πάρα πολύ.

Θα ήθελα στο σημείο αυτό να εξάρω τη δουλειά που έχει κάνει μέχρι τώρα ο κ. Τζιλιβάκης, διότι είναι άνθρωπος, όπως τον έχω καταλάβει εγώ, της αφοσίωσης και της προσφοράς. Ακόμη και τα άτομα τα οποίο δουλεύουν μέσα στην Επιθεώρηση έχουν δώσει τα πάντα και δίνουν τον καλύτερό τους εαυτό για να πετύχουν τα αποτελέσματα και τα αποτελέσματα είναι μετρήσιμα. Άλλο αν υπάρχουν κάποιες ενστάσεις για τους ποιοτικούς ελέγχους ή για τους αριθμούς. Το ένα θέμα είναι αυτό. Θα ήθελα, παρακαλώ, να υπάρχει μια διακομματική συναίνεση, έτσι ώστε να στελεχώσουμε όπως πρέπει και με αξιοκρατικά κριτήρια την Επιθεώρηση Εργασίας.

**ΓΕΩΡΓΙΟΣ ΜΟΥΛΚΙΩΤΗΣ:** Αναδείξτε το, παρακαλώ, στο δημόσιο διάλογο. Αυτό είναι πολύ σημαντικό, εγώ σήμερα τα άκουσα από τον διοικητή, ότι αποχωρούν τόσοι άνθρωποι. Δεν είναι γνωστό στο δημόσιο διάλογο ότι η Επιθεώρηση Εργασίας, η Ανεξάρτητη Αρχή, βαίνει συνεχώς μειούμενη σε προσωπικό, δεν το γνωρίζει κανένας. Η Κυβέρνηση μπορεί να το ξέρει. Στο δημόσιο διάλογο όμως, για να μπορούμε κι εμείς να κάνουμε τον έλεγχο και να πούμε «Γιατί πάει έτσι η Επιθεώρηση Εργασίας;», ασχέτως της τεχνητής νοημοσύνης και οτιδήποτε άλλο.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Μουλκιώτη, γι’ αυτό είναι η Επιτροπή μας σήμερα εδώ. Αυτά ακούστηκαν, αυτά θα μεταφέρουμε, αυτά που λέτε, γι’ αυτό μας ενημερώνουνε. Σας ευχαριστώ, να μην συνεχίσουμε τον διάλογο.

Ο κ. Αναλυτής, έχει τον λόγο, για να ολοκληρώσει.

**ΜΗΝΑΣ ΑΝΑΛΥΤΗΣ (Μέλος του Συμβουλίου Διοίκησης της Ανεξάρτητης Αρχής Επιθεώρησης Εργασίας – Οικονομολόγος PHD):** Αυτό που είπε ο κ. Βουλευτής, είναι ότι δημόσια πλέον, όταν έγινε τον Μάρτιο του 2024 αυτή η ημερίδα και ήρθαν όλοι οι Υπουργοί, όπως είναι φυσιολογικό, τους ετέθη το θέμα από τον πρόεδρο του διοικητικού συμβουλίου, για την έλλειψη αυτή, για την έλλειψη προσωπικού. Άρα, νομίζω ότι είναι όλοι γνώστες αυτού του προβλήματος.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Η κυρία. Φωτίου, έχει τον λόγο.

 **ΘΕΑΝΩ ΦΩΤΙΟΥ:** Επειδή, κύριε Πρόεδρε, άκουσα πολλά σε σχέση με το τι παραλάβατε, είμαι υποχρεωμένη να καταθέσω στην Επιτροπή και για εσάς, γιατί μάλλον δεν είστε ενημερωμένος, αλλά και για τον κ. Κατσώτη, ακριβώς τα πεπραγμένα του κ. Νάσου Ηλιόπουλου όταν ήταν στο αρμόδιο υπουργείο, αναλυτικά και για την ηλεκτρονική καταγραφή τους. Καταθέτω αυτά, λοιπόν, στην Επιτροπή, επειδή λέγονται μεγάλες ανακρίβειες, δυστυχώς, και αποτελούν και στατιστικά δεδομένα.

 **ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Αναλυτής.

 **ΜΗΝΑΣ ΑΝΑΛΥΤΗΣ (Μέλος του Συμβουλίου Διοίκησης της Ανεξάρτητης Αρχής Επιθεώρησης Εργασίας, Οικονομολόγος PHD):** Το θέμα των επαγγελματικών ασθενειών είναι ένα τεράστιο θέμα, τεράστιο θέμα. Τη στιγμή που δεν καταγράφονται δεν μπορούν και να μετρηθούν. Εδώ πρέπει να γίνει μια δουλειά σε βάθος από όλους τους αρμόδιους φορείς που ασχολούνται με τα θέματα αυτά υγείας και ασφάλειας. Το άλλο θέμα είναι, ότι ίσως υπάρχει κάποιο λάθος. Τα εργατικά ατυχήματα τα οποία γίνονται στα ορυχεία δεν είναι αρμοδιότητα επιθεώρησης εργασίας είναι του Υπουργείου Ανάπτυξης, δηλαδή, θέλω να πω ότι πάρα πολλά πράγματα τα βάζουμε μαζί «σε ένα τσουβάλι», αλλά δεν είναι έτσι τα πράγματα. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):**  Ήσασταν σαφέστατος. Σας ευχαριστούμε. Κύριε Διοικητά, κύριε Τζιλιβάκη, σας ευχαριστούμε, κυρία Ρούμπου, κύριε Δαμίγο, κύριε Αναλυτή. Να κρατήσω δύο πράγματα που είπατε ότι είσαστε μια καινούργια Αρχή που προσπαθείτε να στήσετε και πιστεύω θα ζητήσετε κάτι πολύ καλό. Ένα είναι αυτό. Το δεύτερο, είπατε ότι υπάρχουν τα ψέματα, τα μεγάλα ψέματα και οι στατιστικές. Επειδή μου αρέσουν οι αριθμοί αυτά νομίζω θα δείξουν και τα αποτελέσματα και συμφωνείτε απόλυτα μαζί μου σε αυτό. Και, βεβαίως, ανανεώνουμε πιστεύω την πρόσκληση, γιατί βλέπετε ότι είναι και πολύ ενδιαφέροντα τα ζητήματα και σας ευχαριστούμε ακόμα μία φορά.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπάς Θεοφάνης (Φάνης), Σαλμάς Μάριος, Σενετάκης Μάξιμος, Σκόνδρα Ασημίνα, Στύλιος Γεώργιος, Φόρτωμας Φίλλιπος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης Γεώργιος, Τσίμαρης Ιωάννης, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων, Ζερβέας Αλέξανδρος και Χουρδάκης Μιχαήλ.

Τέλος και περί ώρα 13.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**